text:
时间:2017-03-25 10:53:27 来源:德宏团结报
Do gaji shi langai Nga sat nga sa asat tara tot lai ai hpe ari jo ai lam
№126 Nga sat nga sa hta lahpot lama awa aga rai, pyo sha shachyut, yuk jahtuk re rai hkan galo hkom rai nna, n-gaja ai mu shabyin dat ai ni hpe go, sadi ga jo shing nrai na-du sadi ga jo ai ari jo na. Masa na-du ai hpe go, pati hpung gata na aya dom kau ya ai ari jo na.
№127. Masha ni hte nse nsa mu galo nna, n-gaja ai bungli shapro dat ai hpe go, sadi ga jo shing nrai na-du sadi ga jo ai ari jo na. Masa nau n song ai hpe go, pati hpung gata na aya dom kau ya ai ari jo na.Masa na-du ai hpe go, pati jahpan shapro kau ai ari jo na.
Ahko ahkang lang nna bau maka la masha, hkan shingnan nang masha ni shing nrai gaga masha ni hte nse nsa lam galo nna, n-gaja ai bungli shapro dat ai ni hpe go, sadi ga jo shing nrai na-du sadi ga jo ai ari jo na. Masa loi song ai ni hpe go, pati hpung gata na aya dom kau ya shign nrai pati n shapro kau ai yu maram ai ari jo na. Masa na-du ai hpe go, pati jahpan shapro kau ai ari jo na.
№129 Gaga hpong shingra sari, dinghku sari tot lai ai lailen hpe go, masa ko yu nna sadi ga jo ai ko nna pati jahpan shapro kau ai ko du ai ri jo na.


c: text/html

text:
Yehowa Sakse Ni Gaw Tsin-yam Tsindam Hkrum Ai Ni Hpe Karum Ya Ai Kun?
Yehowa Sakse Ni gaw, tsin-yam tsindam hkrum ai ni hpe karum ya ai. Anhte gaw, Yehowa Sakse Ni hpe sha n ga, kaga masha ni hpe mung, ndai Chyum Laika matsun hte maren, tatut karum ya ai. “Dai re ai majaw, aten ladaw naw pra nga yang, anhte masha nlang hte hpe mai kaja ai amu galaw nga ga, rai ti mung, makam masham a dinghku na ni hpe, grau nna galaw nga ga.” (Galati 6:10) Tsin-yam hkrum nga ai ni, grai ra kadawn nga ai myit n-gun sha n ga, nawku daw jaw ai hte seng ai lam ni hpe mung karum ya ai.
Uhpung Uhpawng
Tsin-yam hkrum ai buga na hpung salang ni gaw, nawku hpung hta nga ai ni yawng, shim lum lam nga n nga, shanhte ra kadawn nga ai ni hpe chye na matu, matut mahkai ai. Ngut jang, salang ni gaw chye lu ai shiga hte, galaw nga ai hkye mawai lam ni hpe Yehowa Sakse Ni a ginjaw garan rung de shana ai.
Dai buga na nawku hpung ni gaw, ra kadawn nga ai ni hpe, n lu karum ai nga yang, Yehowa Sakse Ni a Uphkang Hpung gaw ra ai ni hpe lajang ya ai. Ndai lamang gaw, tsa ban langai na Hkristan ni hku hku ai ten hta, shada da karum shingtau ai lamang hte bung ai. (1 Korinhtu 16:1-4) Hkye mawai bungli hpe hparan na matu, dai mungdan a ginjaw garan rung gaw, Hkye Mawai Komiti hpe lajang ya ai. Kaga buga hta nga ai Yehowa Sakse Ni mung, shanhte a aten hte arung arai ni hpe jailang nna, tsawra myit hte karum ya ma ai.
Ja Gumhpraw Madi Shadaw Lam
Yehowa Sakse Ni a ginjaw garan rung de jaw ai alu ni hpe, kaga lam ni sha n ga, hkye mawai lamang a matu mung jailang ai. (Kasa 11:27-30; 2 Korinhtu 8:13-15) Hkye mawai bungli hpe, shabrai n jaw ra ai shawang myit hte magam gun ai ni nga ai majaw, alu ni hpe hkye mawai lamang hta sha, jailang ai. Alu gumhpraw ni hpe, akyu nga hkra jailang ai.

robotstxt: allowed

filter: keep


text:
Ngarai Ngu Ai Gaw Hpa Rai A Ta? Masha Ni Hpe Htani Htana Zingri Ai Shara Langai Kun?
Chyum Laika Mahtai
Hebre ga si “Sheol” hte Greek ga si “Hades” hpe, Chyum Laika ga gale ai ni nkau gaw, “ngarai” ngu nna ga gale ma ai. Gaja wa nga yang, si mat ai ni hpe lup ai lupsung hku hpe tsun mayu ai re. (Shakawn 16:10; Kasa 2:27) Masha nkau gaw ndai sumhpa hta hkrang madun da ai sumla hte maren, masha ni hpe wan nat nna zingri ai ngarai mung nga ai ngu kam ma ai. Raitim, Chyum Laika sharin ya ai gaw dai hku n re.
Ngarai hta du nga ai ni gaw hpa hpe mung n chye sai. Nchyi nmu ai lam mung n hkam sha ai. “Nang yu wa na ra ai katsan ga [sheol, NW] hta e, amu bungli, maw mawn ai, chye chyang ai hte hpaji hparat hpa mung n nga ai.”—Hpaji Ningli 9:10.
Masha kaja ni mung ngarai de du mat ai. Karai Kasang hpe sadi dung ai ni re ai Yaku hte Yoba mung ngarai (Hebre ga hku sheol) de sa na matu myit mada wa ai.—Ningpawt 37:35; Yoba 14:13.
Yubak a shabrai gaw si mat ai lam re. Wan grung nga ai ngarai hta zingri hkrum ai n re. “Si mat ai wa gaw yubak hta na lawt pru nga ai.”—Roma 6:6.
Karai Kasang gaw tara rap ra ai majaw, ngarai hta zingri ai lam galoi mung n galaw ai. (Tara Jahprang 32:4) Shawng nnan na shinggyim masha Adam gaw, mara galaw ai majaw, asak n mai hkrung sai lam Karai Kasang ndai hku tsun wa ai: “Nang ga yun rai nga ndai rai nna, ga yun bai tai na rin dai.” (Ningpawt 3:19) Adam hpe ngarai mung de sa kau ai nga yang, Karai Kasang gaw masu ai wa rai mat na re.
Ngarai hta zingri na ngu nna Karai Kasang kalang pyi n myit. Shinggyim masha ni hpe wan grung nga ai ngarai di hta htani htana zingri na ngu ai gaw, “Karai Kasang gaw tsawra ai myit rai nga ai” ngu ai Chyum Laika sharin ya ai lam hte nhtan shai nga ai.—1 Yawhan 4:8; Yeremia 7:31.


text:
Yehowa Hpang De Bai Wa Rit
Yehowa gaw, mat mat ai sagu hpe tam nga ai. Nang hpe mung, shi hpang de bai wa na matu shaga nga ai.
Up Hkang Hpung Kaw Na Laika
Uphkang Hpung kaw na laika gaw Karai Kasang a uhpung uhpawng hte tsan nga ai ni a matu n-gun jaw ai laika re.
DAW 1
“Dam Mat Ai Sagu Hpe Hkan Tam Na Nngai”
Lam dam mat ai sagu gaw myit mada lam n nga sai ngu Karai Kasang mu mada ai kun?
DAW 2
Myit Tsang Lam—“Lam Shagu Hta Tsin-Yam Tsindam Hkrum”
Moi na zawn, Yehowa a magam hpe nlu galaw ai majaw, nang myit npyaw nga yang, chyoi pra ai n-gun atsam hte bai lu galaw hkra, tatut hkrak re ai lam langai gaw karum ya na re.
DAW 3
Myit Machyi Ai Lam Ni—Tinang Hpe “Mara Langai Ngai” Galaw Hkrup Yang
Hpunau nauna langai ngai, na a ntsa galaw shut ai hpe, nang mara raw ya lu hkra Chyum Laika npawt tara masum gaw karum ya na re.
DAW 4
Mara Nga Ai Ngu Hkam Sha Ai Myit—“Nye A Yubak Kaw Na Ngai Hpe Jaseng La E”
San seng ai myit hpe nang gara hku lu mai na kun?
DAW 5
“Sagu Rem Wa Hte Nanhte A Myit Masin A Hpung Up Wa Hpang De, Nhtang Wa” U
Yehowa hpang de bai wa mayu yang, shawng nnan hpa galaw ra na kun? Nawku hpung gaw gara hku hkap tau la na kun?
Hpung Dim Dat
Yehowa a masha ni the arau nga ai shaloi hkam sha lu ai ni hpe nang galoi mung myit dum nga ai kun?


text:
时间:2017-06-06 17:49:33
Kahkum tum la ni hpe hkanggong ana n lu shangun ai. Shani shagu kahkum tum hke 50 sha yang, hkanggong ana htang maja kau lu sai. Kahkum tum hta chyifang-son ngu ai arai grai rong ai, shi go nnan sha no byin wa ai hkanggong ana tsi shamai kau ya lu nga ai. Kahkum tum mayat ganu shagreng ya ai. Laksan ninghkring ni madun shapro ma yang, ndai go kahkum tum hta sin lo lo rong ai majo re. Sin lo ai sha hpa sha yang, hkanggang ana mai wa lu, mayat ganu greng wa re hta n-ga, sade n-gun mung ja wa lu re majo, la ni a shangai n-gun shatso ya lu nga ai. Kahkum tum sai shanyem ai. Kahkum tum hta fanson lo lo rong ai, arai ndai go salum manai machyi wa ai shazim ya lu ai hte rau, sai shanyem ai akyu mung rong nga ai. Kahkum tum wa waji kyip mat wa na hpe htang tsi lu ai. Kahkum tum hta wa waji hte wa wa-kang a matu mana maka ahkyak ai lu sha dat n-gun myu lahkong rong ai. Langai go lin lo lo rong ai, kahkum tum hke 100 hta lin hauhke 1159 rong nga ai, sak gaba masha ni wa wa-kang nra kyip htun mat wa ai go hkum hkrang hta lin n rong mat wa ai hte seng nga ai. Bai myu mi go Hulobusu hte wuisinsu E re, arai ndai lahkong go wa waji hpe tsom ningli nga shangun, wa waji kyip htun mat wa na hpe htang maja rai lu nga ai. Kahkum tum sha ladat, kahkum tum hpe n gawa bo sha ai sha htun ta hte bo nna sha yang hkrak ai, wa hte gawa bo sha jang, mayen hpe kahkum tum kop ko kap lom mat wa shangun sai. Mayen go sha hpa madit shatun ya nna aloi sha mayu bang dat lu shangun, n-gup jasan makop ya re akyu rong ai hta lai nna, sade shagreng ya ai akyu mung no rong nga ai.


text:
时间:2017-05-27 17:18:30 来源:德宏团结报
Sakhkung sara dakkasu jong wang gata ko amyu ga hku sha- mying ai sharin shapan htingnu 4 nga nga ai. Jinghpo ga hku sha- mying ai htingnu lahkong go“Shingra htingnu” hte “Jaiwa htingnu” ngu ai re. Bai Sam ga hku shamying ai htingnu lahkong go “Laisi lap htingnu” hte “Magui jon htingnu” ngu ai rai nga ai.“Shingra”ngu ai hpe moi go jiwoi jiwa ni a rudi majoi shingra hpe tsun ai, ya go chyoipra nguipyo ai shara ngu nna bai htai ma- tut mat wa ai re. “Jaiwa” ngu ai a mi na lachyum go jaili jaiwa hpe tsun ai, ya go kungzet ai masha ni ngu htai matut la nna, hpaji ning- hkring sharin shapan ai shara re ngu nna mung htai la nga ga ai.
“Laisi lap” go Sam amyu ni laisi lap ko laika ka nna laisi lap lachyum ngu mying shamying la ai re. Daini na hpaji shingwang hta laisi lap kunghpan maka go Sam amyu ni a kunghpan maka hkringhtong kumla rai nga ai. “Magui jon” ngu ai hpe mu lu ai lam go Sihan prat Simahkyen a 《Labau Matsing. Dawan Labau》: “Hkunmin ga hkohkam n nga ai, raitim sinna maga deng hkying jan du ai shara de, magui jon mungdan ngu ai nga ai, Den-ye ngu ai re” (Den-ye ngu ai go sam amyu ni grau jau dik ai amyu mying re). Han prat Hkunmin amyu wahpung ni nga shara ko nna sinna de deng hkying jan hkan yang, Magui jon mungdan a lamu ga go ya daina na Sakhkung mungdo hte makau hkan na Sam ni nga ai shara hkan rai nga ai. Ndai hta e Sam amyu ni moi ko nna magui no ai htung nga ai ngu sakse mu lu ai.
Sakhkung sara dakkasu jong ko 2011 ning ko nna Sam hpung hte Jinghpo hpung lahkon nna amyu laili laika sharin matut nga ai. Ya daini du yang, Amyu jongma hpung 12 rai yang, jongma ni yong hpon marai 404 re, dai ko Jinghpo jongma marai 248 rai nga ai.Amyu laili laika sarin shapan sa wa nga ai sara ni go marai 6 rai yang, Jinghpo myu sara marai 4 rai nga ai.


text:
时间:2016-08-31 10:07:29 来源:《wunpong》
TSO BRANG HPANG DE
Doshi Yong Htang
Brang nang hkon hpe tso ai rai yang,
Jiwoi mungdan hpe shong tso u,
Hkikhkam ai jiwoi mungdan,
Lamu ga dam lada,
Amyu bosang lo to nga,
Prat ningnan hpo zinghka wa...
Brang nang hkon hpe tso ai rai yang,
Wunpong buga hpe shong tso u,
Anhte a buga, tsit lali pyo dam ginra,
Ja lungseng ni mung hpring tsup nga,
Wunpong sha ni share shagan yong tai,
Mungkan pinra hta kunggat zet let wa mai...
Brang nang hkon hpe tso ai rai yang,
Myu hpe shong tso u,
Myu a htunghking tsom htap nga ai yu du,
Myu a laili laika grin nga lu ai chyu mu,
Myu a htunghking dagro lu,
Shakut sa lam hta nsi mu,
Myit ai bandung du jang she...
Brang nang hkon hpe tso ai rai yang,
Hpa-ji laika hpe shong tso u,
Myu a laika anhte yong chye ra sai,
Kaga hpa-ji chye la lu tim grau mai,
Ja chyai ginra dakkasu jong de mung du,
Laili laika hpa-ji hparat hkum tsup lu ai hpang she...
Brang nang hkon hpe tso ai rai yang,
Myiman tsom ai hpe hkum yu,
Shing-yan htap ai hpe sha hkum ngu,
Hpa-ji lam hta shong yu yu,
Atsam marai she grau ai lu,
Sari sadang hkon hpe la u ngu...
Goi, brang!
Amyit masin su, yi-ngam lu, nsi mu.
Lakung lama gu ai brang hpe yo,
Hkon prat tup tsora dik nga na, kam nga u!
Tsora let:
Myit dik ai hkon
《Wunpong》hkumhpa laika go 1981 ning shata 8 pro 1 ya shani shalat hpang ai re. Laika shapro lakmat nambat 53-1028/I, shi go ya yang Miwa mung hta Jinghpo ni a tara shang ai hkumhpa hparat laika buk langai rai to nga ai, laning mi mali lang shapro nna, lado mi hta galang lang shapro ga ai, daining du yang 133 lang shapro lai wa sai.
《Wunpong》hkumhpa laika buk hta: Sumrai, ga shagop, kum yai, mabyin masa, htunghking ningli, labau lara, maumui mausa, machye machyang, shiga, sumla, datbung re laika ngau ni bang ga ai.
Laika ngau shagun jo hkringdat: 784655328@qq.com
Hkringdat: Sakhkung mungdo Mangshi Yungham gat lam 14-41,
《Wunpong》ka shinggyin hpung
Chyenan: 0692-2121820
Mu madu:Hpaudo Bok Tong
Zazek nambai:678400
地址:芒市勇罕街14-41号
德宏州文联《文蚌》编辑部


text:
Daw 12
Karai Kasang Hte Gara Hku Ni Htep Lu Na Ta?
1. Akyu hpyi ga yawng hpe Karai Kasang madat ya ai kun?
Karai Kasang gaw, masha amyu baw shagu hpe, akyu hpyi nna shi hte ni htep hkra galaw na matu saw shaga nga ai. (Shakawn 65:
2. Gara hku akyu hpyi ra a ta?
Nawku dawjau ai lam hta akyu hpyi ai lam mung lawm ai. Hpan Da Madu Yehowa hpe sha, akyu hpyi ra ai. (Mahte 4:
Karai Kasang gaw, nsen n pru ai akyu hpyi ga hpe mung na lu ai. (1 Samuela 1:
3. Hkristan ni hpa majaw shada da zuphpawng ra a ta?
Karai Kasang hte ni htep na matu nloi ai. Hpa majaw nga yang, Karai Kasang hpe n kam sham ai ni hte, mungkan ga hpe simsa hkra galaw ya na ngu ai shi a ga sadi hpe, jahpoi asawng di ai ni a lapran hta anhte asak hkrung nga ai majaw re. (2 Timohti 3:
Karai Kasang hpe tsawra ai ni hte kanawn mazum ai gaw Karai Kasang hte ni htep na matu karum ya ai. Yehowa Sakse Ni a zuphpawng hta, kaga masha ni a makam masham kaw na akyu lu la mai ai.
4. Karai Kasang hte gara hku ni htep lu na ta?
Chyum Laika kaw na sharin la ai ni hpe myit sawn sumru nna Yehowa hte ni htep mai ai. Karai Kasang a ga sadi ni, galaw ai lam ni hte, lam matsun ni hpe myit sawn sumru yu u. Akyu hpyi ai hte myit sawn sumru ai gaw, Karai Kasang a tsawra myit hte nyan hpaji hpe, manu shadan chye wa na matu, karum ya na re.
Karai Kasang hpe kamhpa yang she, shi hte ni htep wa na re. Raitim, makam masham gaw, namhpun bang ya ra ai hpun langai hte bung ai. Nang chyena hkap la da ai lam ni hpe, bai myit sawn sumru nna, na a makam masham ngang kang wa hkra galaw ra na re.
5. Karai Kasang hte ni htep ai lam gaw nang hpe gara hku akyu jaw ai kun?
Yehowa gaw shi hpe tsawra ai ni hpe lanu lahku nga ai. Shanhte a makam masham hte, htani htana asak myit mada lam hpe, hten bya shangun ai lam shagu kaw na, makawp maga ya ai. (Shakawn 91:
GRAU NNA HKAJA
CHYUM LAIKA HKAJA LAMANG
Chyum Laika Hpe Hpa Majaw Hkaja Ra Ai Kun?
Chyum Laika gaw mungkan ting na, masha wan law law chye mayu ai, ahkyak ai gasan ni a mahtai hpe tsun dan ai. Nang mung chye mayu ai kun?


text:
Daw Langai
Karai Kasang Gaw Kadai Rai Kun?
1, 2. Masha ni gara ga san ni san chye ai kun?
MA ni ga san grai san chye ai. Shanhte hpe tsun dan tim, ‘hpa majaw rai?’ nga nna bai san ma ai. Nang shakut nna mahtai bai jaw tim, ‘hpa majaw kun?’ nga nna sha bai matut san ma ai.
2 Asak kade daram raitim, anhte yawng hta ga san ni nga ai. Ga shadawn, lam dam ai shaloi gara hku sa na, machyi ai shaloi gara hku tsi na ngu ai ni hpe anhte san chye ga ai. Prat hte seng ai, htawm hpang hte seng ai, ahkyak ai ga san ni mung nga ai. Raitim, dai ga san ni a matu myit dik ai mahtai hpe n lu ai majaw, matut nna n tam ma ai.
3. Masha law law gaw, ahkyak ai ga san ni a mahtai hpe hpa majaw n tam ma ai kun?
3 Anhte san mayu ai ahkyak ai ga san ni a mahtai, Chyum Laika hta nga ai kun? Masha nkau mi gaw, Chyum Laika hta lawm ai mahtai ni hpe, grai chye na yak ai ngu tsun ma ai. Dai mahtai ni gaw, hpung sara ni hte sha seng ai ngu nkau mi tsun ma ai. Nkau mi chyawm gaw, shanhte n chye ai nga nna tsun na hpe kaya ma ai. Nang gaw gara hku kun?
4, 5. Nang gara ga san ni hpe san mayu ai kun? Mahtai hpe matut nna hpa majaw tam ra ai kun?
4 Anhte hpa a matu asak hkrung nga ai kun? Anhte si mat ai hpang hpa byin mat na kun? Karai Kasang gaw kaning re ai Karai rai kun? ngu ai ga san ni a mahtai ni hpe nang chye mayu na re. Madu Yesu gaw, “Hpyi mu, shaloi nanhte lu la na myit dai; tam mu, shaloi nanhte mu lu na myit dai; akawk mu, shaloi nanhte a matu hpaw na ra ai” nga nna tsun wa ai. (Mahte 7:7) Myit dik ai mahtai, nang nlu dingsa matut tam nga u.
5 Matut “tam” na nga yang, Chyum Laika kaw nna mahtai ni lu na re. (Ga Shagawp 2:1-5) Mahtai ni gaw chye na na matu n yak ai. Dai mahtai ni gaw, ya aten hta grau ngwi pyaw ai prat hkrun lam lu shangun nna, htawm hpang a matu mung myit mada lam jaw ai. Masha law law myit shuk nga ai ga san langai hpe yu yu ga.
KARAI KASANG GAW ANHTE HPE YU LANU LAHKU AI KUN? (SH) MATSAN DUM N CHYE AI KUN?
6. Masha nkau mi gaw, shanhte jamjau hkrum ai shaloi, Karai Kasang lanu lahku lam n nga ai ngu hpa majaw shadu ai kun?
6 Masha law law gaw, Karai Kasang anhte hpe lanu lahku lam n nga ai ngu sawn la ma ai. Karai Kasang teng sha lanu lahku yang, mungkan gaw ya na zawn byin nga na n re ngu tsun ai. Shara shagu hta majan, masha shada nju ai hte yawn hkyen ai lam ni byin nga ai. Masha ni gaw machyi makaw, jamjau hkrum let si nga ai. ‘Karai Kasang lanu lahku ai rai yang, yakhkak jamjau ai lam ni hpe hpa majaw byin shangun ai kun?’ nga nna san ma ai.
7. (a) Karai Kasang gaw matsan dum n chye ai ngu masha ni sawn la hkra makam masham ningbaw nkau mi gara hku tsun wa a ta? (b) N hkru ai lam ni a matu Karai Kasang hpe hpa majaw mara shagun n mai ai kun?
7 Kalang lang, Karai Kasang gaw matsan dum n chye ai ngu shadu hkra, makam masham ningbaw ni galaw ma ai. Anhte hta yawn hkyen ai lam ni byin ai shaloi, Karai Kasang a myit sha re ngu shanhte tsun ai. Dai hku tsun ai gaw, Karai Kasang hpe mara shagun ai hte bung ai. Karai Kasang gaw n hkru ai lam a npawt n re ai hpe Chyum Laika hku nna chye lu ai. “Karai Wa gaw tara tawt lai nga ai, n rai” nga nna Yoba 34:12 kaw tsun da ai. Tsun mayu ai gaw, Karai Kasang gaw n kaja ai lam ni byin nga ai hpe chye tim, dai lam ni hpe shabyin ai wa n re. Dai majaw, n kaja ai lam ni galaw na matu anhte hpe shi galoi mung n gung lau ai.—Yaku 1:13 hpe hti u.
8, 9. Anhte a manghkang ni a matu Karai Kasang hpe mara shagun ai gaw hpa majaw n tara ai kun? Ga shadawn langai tsun dan u.
8 Ga shadawn, asak hpring sai la sha langai gaw kanu yan kawa hte rau nga nga ai ngu myit yu ga. Kawa gaw shi hpe grai tsawra nna, kaja ai hku daw dan chye hkra sharin ya ai. Raitim, kasha gaw myit n su ai majaw, nta kaw na pru mat wa ai. Dai hpe kawa gaw n pat shing dang ai. Dai hpang kasha gaw n hkru ai lam ni galaw nna, manghkang ni byin wa ai. Dai hku manghkang ni byin wa ai majaw, kawa hpe mara shagun mai na kun? (Luka 15:11-13) Dai kawa zawn, Karai Kasang mung masha ni shi hpe ninghkap nna, n hkru ai lam ni galaw ai hpe n pat shing dang ai. Shinggyim masha ni tinang ra ai hku galaw nna byin wa ai manghkang ni a matu, Karai hpe mara shagun ai gaw n tara ai re.
9 Shinggyim masha ni n hkru ai lam galaw ai hpe, Karai Kasang hpa majaw n pat shing dang shi ai hpe, ndai laika buk a Daw 11 hta atsawm sang lang da ai. Karai Kasang anhte hpe tsawra nna, anhte a manghkang ni gaw, shi a majaw byin ai n re ai hpe nang kam mai ai. Gaja wa nga yang, manghkang ni yawng hpe hparan ya lu ai gaw, Karai Kasang langai sha nga ai.—Esaia 33:2.
10. N hkru ai ni a majaw byin ai lam ni hpe Karai Kasang yeng seng ya na ngu hpa majaw kam mai a ta?
10 Karai Kasang gaw chyoi pra ai. (Esaia 6:3) Shi galaw ai amu yawng gaw, mara n kap ai, san seng ai, kaja ai. Dai majaw anhte shi hpe kam mai ai. Shinggyim masha ni gaw dai zawn n re. Kalang lang shut chye ai. Kaja htum uphkang madu ni pyi, n hkru ai ni a majaw hten za mat ai hpe yawng bai kaja hkra n lu galaw ya ai. Karai Kasang zawn kadai mung atsam n nga ai. N hkru ai ni a majaw hten za mat ai hpe yawng bai kaja hkra galaw ya lu ai atsam gaw Karai Kasang hta sha nga nna, galaw mung galaw ya na. N hkru ai lam ni yawng hpe mung shi yeng seng kau ya na re.—Shakawn 37:9-11 hpe hti u.
MASHA NI JAMJAU HKRUM AI SHALOI KARAI KASANG GARA HKU HKAMSHA AI KUN?
11. Nang yakhkak hkrum nga ai hpe Karai Kasang mu ai shaloi gara hku hkamsha ai kun?
11 Karai Kasang gaw mungkan hta byin ai lam ni hte, nang tsin-yam hkrum ai hpe shi mu ai shaloi gara hku hkamsha ai kun? Chyum Laika hta Karai Kasang gaw “tara ding ai hpe tsaw ra” ai nga nna tsun da ai. (Shakawn 37:28) Shi gaw ding man ai hpe ra sharawng ai. Masha ni jamjau hkrum ai hpe shi n ra sharawng ai. Moi mungkan ntsa hta, n hkru ai lam ni hpring nga ai hpe mu ai shaloi, “shi a kraw lawang e yawn nga ai” nga nna Chyum Laika hta tsun da ai. (Ningpawt 6:5, 6) Karai Kasang gaw n galai shai ai. (Malahki 3:6) Nang hpe shi lanu lahku ai lam, Chyum Laika hta tsun da ai.—1 Petru 5:7 hpe hti u.
12, 13. (a) Anhte masha ni hpe tsawra ai gaw hpa majaw kun? Yakhkak jamjau ai hpe mu ai shaloi anhte gara hku hkamsha ai kun? (b) N tara ai lam hte jamjau ai lam ni yawng hpe Karai Kasang yeng seng kau ya na ngu anhte hpa majaw kam mai ai kun?
12 Karai Kasang gaw, anhte hpe shi a hkrang sumla hte maren hpan da ai lam Chyum Laika hta tsun da ai. (Ningpawt 1:26) De a lachyum gaw, anhte hpe hpan ai shaloi shi a atsam ningja ni nga hkra, bang ya ai hpe tsun mayu ai re. Masha kaja ni jamjau hkrum nga ai hpe nang mu ai shaloi myit n pyaw ai nga yang, Karai Kasang gaw grau nna pyi myit n pyaw na re. Anhte dai hpe gara hku chye lu na ta?
13 Chyum Laika hta “Karai Kasang gaw tsaw ra ai myit rai nga ai” nga nna tsun da ai. (1 Yawhan 4:8) Karai Kasang galaw ai amu yawng gaw, tsawra myit a majaw re. Karai Kasang tsawra ai majaw anhte mung tsawra chye ai. Ndai lam hpe myit yu ga: Nang hta atsam nga yang, mungkan hta byin nga ai n tara ai lam hte, yakhkak jamjau lam ni yawng hpe yeng seng kau mayu ai n re i? Hpa majaw nga yang, masha ni hpe nang tsawra ai majaw re. Karai Kasang gaw, atsam nga nna anhte hpe tsawra ai. Dai majaw, n tara ai lam hte yakhkak ai lam yawng hpe shi yeng seng kau ya na re. Ndai laika buk a shawng na laika man hta tsun da ai Karai Kasang a ga sadi ni yawng hpring tsup wa na hpe nang kam mai ai. Raitim, dai ga sadi ni hpe kam mai na matu, Karai Kasang a lam grau chye ra ai.
KARAI KASANG GAW SHI A LAM CHYE SHANGUN MAYU
14. Karai Kasang a amying gaw hpa rai a ta? Shi a amying hpe hpa majaw shaga ra ai kun?
14 Marai langai ngai hpe nang hkau mayu yang, shawng nnan shi hpe hpa tsun na kun? Na a mying tsun dan na re. Karai Kasang hta amying nga ai kun? Nawku htung law law gaw shi a amying hpe Karai Kasang (sh) Madu ngu nna tsun ai. Raitim, dai ni gaw, “hkawhkam” (sh) “gumsan magam” zawn arawng sadang ni sha re. Amying n re. Karai Kasang gaw shi a amying shingteng Yehowa re ngu anhte hpe tsun dan ai. Shakawn Kungdawn 83:17 hta “Yehowa e, nang hte na a amying chyu sha, ga ting hta e Tsaw Htum nga ai, shanhte chye mu ga” ngu tsun da ai. Chyum Laika hta Karai Kasang a amying hpe hkying lam hku ka da ai. Yehowa gaw shi a amying hpe chye shangun mayu nna, shaga shangun mayu ai. Shi a amying anhte hpe tsun dan ai majaw, shi hte anhte jinghku byin mai ai.
15. Yehowa ngu ai amying a lachyum gaw hpa rai a ta?
15 Yehowa ngu ai Karai Kasang a amying gaw lachyum grai rawng ai. Shi jaw da ai ga sadi ni hpring tsup hkra, yaw shada ai lam yawng hpe awng dang hkra, galaw lu ai ngu ai lachyum nga ai. Kadai mung shi hpe pat shing dang n lu ai. Yehowa langai sha ndai amying shingteng hpe lu ging ai. *
16, 17. (a) “Chyahtum chyalai n-gun rawng ai Madu” (b) “Ju majat prat janat na Hkawhkam” (c) “Hpan Madu” ngu ai ni a lachyum gaw hpa rai ta?
16 Anhte hti wa sai Shakawn Kungdawn 83:17 hta Yehowa hpe “nang . . . chyu sha, ga ting hta e Tsaw Htum nga ai” nga nna tsun da ai. Shingran 15:3 hta mung, “Chyahtum Chyalai n-gun rawng ai madu Karai Kasang e, na a magam bungli gaw kaba htum ai hte mau hpa rai nga ai: Ju majat prat janat na Hkawhkam wa e, na a magam lam ni gaw ding hpring ai hte teng man ai hkrai rai nga ai” nga nna tsun da ai. “Chyahtum chyalai n-gun rawng ai Madu” ngu ai lachyum gaw hpa rai a ta? Dai gaw, ninggawn tawa hta nga ai kaga yawng hta, Yehowa gaw grau atsam nga ai lachyum re. “Ju majat prat janat na Hkawhkam” ngu ai lachyum gaw galoi mung agrin nga ai ngu ai lachyum re. Shakawn Kungdawn 90:2 hta sang lang da ai hte maren, shi gaw chyi nma hpri nhpra kaw nna re. Dai gaw mauhpa n re ni?
17 Yehowa langai sha Hpan Madu re. Shingran laika 4:11 hta “Anhte a Madu Karai Kasang e, nga yawng nga pra hte hpe nang hpan tawn da nna, dai hte gaw na a myit ra ai hku jaw e tai ma ai hte hpan tawn da hkrum ma ai majaw, nang gaw hpung shingkang, arawng sadang hte hpung dagu lu la na ging dan nga ndai law” nga nna tsun da ai. Sumsing lamu hta nga ai lamu kasa ni, shagan ni, namsi namsaw ni, panglai nga ni hte nang myit yu mai ai ni yawng hpe Yehowa hpan tawn da ai.
NANG YEHOWA HTE JINGHKU MAI BYIN AI KUN?
18. Karai a jinghku n mai byin ai ngu masha nkau mi hpa majaw myit ai kun? Dai hte seng nna Chyum Laika hta hpa tsun da a ta?
18 Masha nkau mi Yehowa a mauhpa atsam ningja ni hpe chye ai shaloi hkrit tsang nna, ‘Karai Kasang gaw hpung atsam grai kaba ai majaw shi hte nihtep na matu n loi ai, shi ngai hpe lanu lahku na n re’ ngu sawn la ma ai. Raitim, Karai Kasang gaw anhte hpe dai zawn hkamsha shangun mayu ai kun? N re ai. Yehowa gaw anhte hte nihtep mayu ai. Chyum Laika hta, Karai Kasang gaw “anhte kadai hte mung tsan nga ai n rai” nga nna tsun da ai. (Kasa 17:27) Karai Kasang gaw shi hpang de sit sa shangun mayu ai. “Shi nanhte hpang de sit sa wa na” nga nna ga sadi jaw da ai.—Yaku 4:8.
19. (a) Nang Karai a jinghku gara hku byin mai na kun? (b) Yehowa a atsam ningja ni kaw nna nang gara hpe grau ra ai kun?
19 Nang Karai Kasang a jinghku gara hku byin mai na kun? Yesu ndai hku tsun ai: “Htani htana asak ngu ai chyawm gaw, langai sha rai nga ai hte teng man re ai nang Karai Kasang hpe mung, nang shangun dat ai wa Yesu Hkristu hpe mung, shanhte chye chyang lu ai hpe, ngu ai, rai nga ai.” (Yawhan 17:3) Dai majaw, Yehowa hte Yesu a lam grau nna chye chyang wa hkra, Chyum Laika hpe matut nna hkaja ra ai. Rai yang, nang htani htana asak lu mai ai. Anhte hkaja wa ai hte maren “Karai Kasang gaw tsaw ra ai myit rai nga ai.” (1 Yawhan 4:16) Shi hta kaga atsam ningja ni law law naw nga ai. Chyum Laika hta Yehowa gaw “sumnung ai myit hte chyeju hpring ai, myit galu ai hte n-gaw nwai re ai, matsan a dum ai hte sadi sahka hpring ai” nga nna tsun da ai. (Pru Mat 34:6; 2 Petru 3:9) Shi gaw mai kaja ai, mara raw chye ai, ding hpring ai. (Shakawn 86:5; Shingran 15:4) Nang Chyum Laika hpe grau hkaja yang, shi a kaga atsam ningja ni hpe mung chye wa na re.
20-22. (a) Karai Kasang hpe n mu lu ai majaw shi hte gara hku nihtep lu na kun? (b) Nang Chyum Laika sharin nga ai hpe, kaga masha ni pat shing dang mayu yang nang hpa galaw na kun?
20 Karai Kasang hpe n mu lu ai majaw shi hte gara hku nihtep lu na kun? (Yawhan 1:18; 4:24; 1 Timohti 1:17) Chyum Laika hti ai shaloi, Yehowa a lam grau chye wa na. (Shakawn 27:4; Roma 1:20) Dai hku chye wa magang, shi hpe grau tsawra wa nna grau mung nihtep wa na re.
21 Yehowa gaw anhte a Kawa re ai hpe nang chye wa na. (Mahte 6:9) Shi anhte hpe asak jaw da nna, kaja htum asak aprat lu la shangun mayu ai. Tsawra myit nga ai kawa gaw, kasha ni hpe dai zawn byin shangun mayu ai. (Shakawn 36:9) Nang, Yehowa a jinghku byin mai ai ngu Chyum Laika hta tsun da ai. (Yaku 2:23) Ninggawn tawa Hpan Madu Yehowa gaw, nang hte jinghku byin mayu ai hpe shingran yu u.
22 Masha nkau mi gaw, nang Chyum Laika sharin ai hpe pat shing dang mayu na re. Nang hpung galai mat na hpe shanhte tsang ai mung rai na re. Yehowa a jinghku byin ai kaw nna, kade a majaw mung hkum jahkring kau u. Shi gaw na a matu kaja htum jinghku re.
23, 24. (a) Nang ga san ni hpe hpa majaw matut san ra a ta? (b) Hpang na daw hta anhte hpa lam hkaja na kun?
23 Nang Chyum Laika hkaja ai shaloi, n chye ai lam ni mung nga na re. Ga san san na hte karum hpyi na matu hkum kaya. Ma ni ga san grai san ma ai. Anhte gaw ma ni zawn shagrit shanem ra ai ngu Yesu tsun ai. (Mahte 18:2-4) Karai Kasang gaw mahtai tam mu shangun mayu ai. Dai majaw, nang chye wa ai lam ni gaw teng ai n teng ai hpe tup hkrak chye hkra, Chyum Laika hpe atsawm hkaja u.—Kasa 17:11 hpe hti u.
24 Yehowa a lam chye na matu kaja htum lam gaw Chyum Laika hkaja ai re. Chyum Laika gaw kaga laika buk ni hte hpa majaw shai ai lam, hpang na daw hta nang chye lu na re.
^ စာပိုဒ်၊ 15 Na a Chyum Laika hta Yehowa ngu ai amying n lawm yang (sh) de a lachyum hte Karai Kasang a amying hpe gara hku shaga ai hpe chye mayu yang Jahtum Matsing 1 hpe yu u.


text:
Daw Shi Masum
Karai Kasang Jaw Ai Asak Hpe Manu Shadan Ra
1. Anhte hpe asak kadai jaw da ai kun?
YEHOWA gaw “a hkrung nga ai Karai Kasang” re. (Yeremia 10:10) Shi gaw anhte a Hpan Madu rai nna, anhte hpe asak jaw da ai. Chyum Laika hta “nga yawng nga pra hte hpe nang hpan tawn da nna, dai hte gaw na a myit ra ai hku jaw e tai ma ai hte hpan tawn da hkrum ma ai” nga nna tsun da ai. (Shingran 4:11) Yehowa gaw anhte hpe asak hkrung shangun mayu ai. Asak gaw Yehowa jaw ai kumhpa re.—Shakawn 36:9 hpe hti u.
2. Anhte a prat hta awng dang na matu hpa galaw ra na kun?
2 Yehowa gaw anhte matut asak hkrung na matu lusha hte hka zawn re ai anhte ra kadawn nga ai ni yawng hpe jaw da ai. (Kasa 17:28) Dai hta n-ga, shi gaw anhte hpe ngwi pyaw shangun mayu ai. (Kasa 14:15-17) Anhte a prat hta awng dang lam lu na matu, Karai Kasang a tara ni hpe hkan sa ra ai.—Esaia 48:17, 18.
ASAK HTE SENG NNA KARAI KASANG A HKAM SHA LAM
3. Abela hpe Ka-in sat ai shaloi Yehowa hpa galaw wa ai kun?
3 Anhte yawng a asak gaw Yehowa a matu manu dan ai nga nna Chyum Laika hta tsun da ai. Ga shadawn, Adam yan Ewa a kasha Ka-in gaw, shi a kanau Abela hpe masin pawt ai shaloi, dai myit hpe hkang ra ai ngu Yehowa sadi jaw ai. Raitim, Ka-in n madat ai sha, grai pawt let “kanau wa Abela hpang de rawt nna, shi hpe sat kau wu ai.” (Ningpawt 4:3-8) Abela hpe sat kau ai majaw Yehowa shi hpe ari jaw ai. (Ningpawt 4:9-11) Masin pawt ai hte n ju n dawng ai gaw shoihpa grai nga ai. Dai gaw dawsa ai hte n hkru ai lam ni hpe byin shangun nga ai. Dai zawn re ai masha gaw htani htana asak n lu ai. (1 Yawhan 3:15 hpe hti u.) Yehowa ra sharawng na matu masha yawng hpe tsawra ra ai.—1 Yawhan 3:11, 12.
4. Israela ni hpe Karai Kasang jaw da ai tara ni kaw nna langai gaw, asak kumhpa hte seng nna anhte hpe hpa sharin ya ai kun?
4 Shaning hkying hku na ai hpang, Yehowa gaw Mawshe hpe Tara Kanu Shi jaw ai shaloi, asak hpe shi manu shadan ai lam madun dan ai. Dai hta “masha hkum sat” nga nna tsun da ai. (Tara Jahprang 5:17) Marai langai gaw masha langai hpe dingsang sat yang, shi bai sat hkrum na re.
5. Ma shabrai ai hte seng nna Karai Kasang gara hku mu mada ai kun?
5 Ma shabrai ai hte seng nna Karai Kasang gara hku mu mada ai kun? N shangai shi ai ma a asak hpe pyi, Yehowa manu shadan ai. Israela ni hpe Yehowa jaw ai Tara hta marai langai gaw, ma hkum re ai num hpe hkra nna ma si mat yang, dai wa gaw sat hkrum na re. (Pru Mat 21:22, 23 hpe hti u; Shakawn 127:3.) Dai hpe yu yang, ma shabrai ai gaw shut ai hpe chye lu ai.—Jahtum Matsing 27 hpe yu u.
6, 7. Asak hpe manu shadan ai lam Yehowa hpe anhte gara hku madun na kun?
6 Tinang hte kaga ni a asak hpe anhte manu shadan ai lam, Yehowa hpe gara hku madun na kun? Tinang hte kaga ni a asak hpe shoihpa jaw ai lam yawng hpe koi ai hku nna madun mai ai. Dai majaw asak sum shangun ai malut, hkayawm hte kani nanghpam ni hpe koi ra ai.
7 Karai Kasang gaw, anhte hpe hkum hkrang hte asak jaw da ai majaw, shi myit ra ai hku asak hkrung ra ai. Dai majaw, anhte a hkum hpe atsawm makawp maga ra ai. Dai hku n galaw yang, Karai Kasang a man hta n san seng ai ni byin mat na re. (Roma 6:19; 12:1; 2 Korinhtu 7:1) Asak hpe anhte manu n shadan chye yang, asak jaw ai Yehowa hpe nawku na gaw n mai byin ai. Asak hpe manu dan ai hku mu nna, n kaja ai akyang ni hpe tawn kau na matu yak tim, shakut nna galai shai yang nang hpe Yehowa karum ya na re.
8. Anhte hte kaga ni a asak hpe shoihpa n nga hkra anhte gara hku galaw na kun?
8 Asak gaw manu dan ai kumhpa re ai lam anhte chye lu sai. Tinang hte kaga ni a asak hpe shoihpa jaw ai hpe koi na matu, anhte dang lu ai daram shakut na hpe Yehowa kam ai. Mawdaw, sengke zawn re ai ni hpe gau ai shaloi, shoihpa n nga hkra anhte sadi ai. Shoihpa nga ai (sh) laja lana re ai ginsup lam ni hpe mung anhte koi ai. (Shakawn 11:5) Anhte a nta hta mung shoihpa ni n byin hkra dang lu ai daram galaw da na re. Israela ni hpe, “Nta magaw na masha hkrat ai a majaw, na nta hta masha sat ai yubak n du lit ga, nang nta nnan galaw ai shaloi, nta magaw ntsa hpe makau grup hkum ban na rai ndai” nga nna Yehowa hkang da ai.—Tara Jahprang 22:8.
9. Dusat ni hpe gara hku akyu jashawn ging ai kun?
9 Dusat ni hpe anhte yu lajang ai lam pyi Yehowa a matu grai ahkyak ai. Dusat ni hpe sha na matu, buhpun na matu hte anhte hpe shoihpa jaw wa yang sat na matu sha shi ahkang jaw da ai. (Ningpawt 3:21; 9:3; Pru Mat 21:28) Raitim, dusat ni hpe zingri na matu (sh) ginsup na matu n mai sat ai.—Ga Shagawp 12:10.
ASAK A CHYOI PRA AI LAM HPE MANU SHADAN RA
10. Asak gaw sai hta grin ai lam anhte gara hku chye lu ai kun?
10 Asak gaw sai hta grin ai majaw, Yehowa a matu sai gaw chyoi pra ai. Abela hpe Ka-in sat kau ai hpang, Yehowa gaw Ka-in hpe “n nau wa a asai nsen gaw ga de nna ngai hpe jahtau nga ai” nga nna tsun ai. (Ningpawt 4:10) Abela a asai ngu Yehowa tsun ai shaloi, Abela a asak hpe tsun ai re. Abela a asai (sh) asak gaw tara rap ra na matu Yehowa hpe hpyi shawn taw ai hte bung ai. Abela hpe sat kau ai majaw Ka-in gaw ari jaw hkrum na re. Noa prat hta hka sha-u ing ngut ai hpang, asak gaw sai hta grin ai lam Yehowa bai tsun ai. Yehowa gaw Noa hte shi a nta masha ni hpe, dusat ni a shan sha na matu ahkang jaw wa ai. “Nsoi nsa rawng nna shamu shamawt chye ai baw mahkra gaw nanhte a matu shahpa tai na rai nga ai: tsit lali ai nsi naisi hpe zawn, yawng mayawng ngai nanhte hpe jaw da” ai ngu shi tsun ai. Raitim, Yehowa hkang da ai lam langai gaw, “asak rawng ai asai hte nawng ashan n sha lu na rai myit dai” ngu ai re.—Ningpawt 1:29; 9:3, 4.
11. Israela amyu ni hpe sai hte seng nna Yehowa hpa tsun da ai kun?
11 Yehowa gaw Noa hpe sai n sha na matu tsun ngut nna shaning 800 daram na ai hpang Yehowa gaw shi a masha ni hpe ndai hku bai tsun ai: “Israela kashu kasha ni hta na rai ti mung, nanhte kaw sa shingbyi nga ai amyu kaga ni hta na rai ti mung, marai langai ngai jaugawng gawng nna, sha mai ai ashu ashan, a-u re ai lu yang, de a asai hpe hkaw kau nna aga hte kaput na rai mu ai.” Bai shi gaw, “asai mung sha lu na n rai” nga nna kahtap tsun ai. (Jaw Jau 17:13, 14) Yehowa gaw shi a masha ni sai hpe chyoi pra ai hku mu mada na matu ra sharawng nga ai. Shanhte gaw shan hpe sha mai tim, sai hpe gaw n sha mai ai. Shanhte gaw sha na matu, dusat langai hpe sat ai shaloi, sai hpe ga de ru kau ra ai.
12. Hkristan ni sai hpe gara hku mu mada ra ai kun?
12 Yesu si nna shining loi mi na ai hpang, Yerusalem kaw nna kasa ni hte salang ni gaw, Mawshe a Tara ni hta na gara tara hpe, Hkristan ni matut hkan sa ra na lam, dawdan wa ai. (Kasa 15:28, 29 hpe hti u; 21:25.) Yehowa gaw sai hpe galoi mung manu shadan ai. Dai majaw, sai hpe manu shadan ra ai ngu ai hpe chye na hkra, kasa ni hpe shi karum ya wa ai. Tsaban langai na Hkristan ni gaw, sai hpe lu ai, sha ai (sh) sai n jahkaw ai shan hpe sha ai baw n galaw ma ai. Shanhte sai sha na nga yang, hpye ai amu galaw ai (sh) gawkngu sumla nawku ai daram mara kaba ai. Dai aten kaw nna, teng man ai Hkristan ni gaw sai hpe lu ai, sha ai hpe koi gam ma ai. Dai ni aten hta gaw gara hku kun? Yehowa gaw ya du hkra sai hpe chyoi pra ai hku anhte hpe mu shangun mayu ai.
13. Hkristan ni gaw sai bang ai hpe hpa majaw n hkap la ai kun?
13 Sai hpe n mai sha ai gaw, sai bang ai hpe mung koi ra na ngu ai lachyum kun? Re ai. Yehowa gaw, anhte hpe sai lu ai, sha ai hpe n galaw na matu hkang da ai. Sarawun gaw tsa chyaru n mai lu ai ngu tsun yang, na hkum de samyit hte htu bang na kun? Galaw na n re. Dai hte maren, sai hpe n lu n sha na matu tsun ai gaw, sai n mai bang ai lachyum re.—Jahtum Matsing 28 hpe yu u.
14, 15. Hkristan langai a matu Yehowa a ga madat nna asak hpe manu shadan na gaw kade daram ahkyak ai kun?
14 Lama na, sarawun gaw anhte hpe sai n bang yang si na ngu tsun wa yang, hpa galaw na kun? Sai hte seng ai Karai Kasang a tara hpe madat na n madat na gaw tinang nan dawdan ra ai. Karai Kasang jaw ai asak hpe Hkristan ni manu shadan ai majaw, asak hkrung na matu sai a malai tsi ai ladat ni hpe tam na re. Sai bang ai hpe gaw n hkap la ai.
15 Asak gaw Karai Kasang a matu manu dan ai majaw anhte hkamja hkra shakut nga ga ai. Raitim sai gaw n bang ga ai. Yehowa a ga n madat nna, anhte a asak galu hkra shakut ai hta, shi a ga madat na gaw grau ahkyak ai. “Tinang a asak hpe hkye la mayu ai wa kadai mung, dai sum mat na lu ai; nye a jaw e tinang a asak sum ai wa chyawm gaw, dai hpe mu lu na ru ai” nga nna Yesu tsun ai. (Mahte 16:25) Yehowa hpe tsawra ai majaw shi a ga hpe anhte madat mayu ai. Anhte a matu kaja htum lam hpe shi chye ai. Dai majaw, Yehowa mu mada ai hku anhte mung asak hpe, manu dan nna chyoi pra ai hku mu mada ai re.—Hebre 11:6.
16. Karai Kasang a mayam ni gaw shi a ga hpe hpa majaw madat ai kun?
16 Karai Kasang a mayam ni gaw, sai hte seng ai tara hpe hkan sa na matu daw dan da ai. Shanhte gaw sai hpe n lu, n sha ai zawn tsi tsi na matu mung sai hpe n bang ai. * Raitim, asak hpe hkye na matu kaga tsi tsi ai ladat ni hpe gaw shanhte hkap la ma ai. Asak hte sai a Hpan Madu gaw, masha a matu kaja htum hpe chye ai lam shanhte kam ai. Na matu kaja htum hpe Karai Kasang chye ai lam nang kam ai kun?
LAM LANGAI HTA SHA SAI HPE LANG NA MATU YEHOWA AHKANG JAW
17. Israela ni sai hpe lang na matu Yehowa ahkang jaw ai lam langai gaw hpa rai kun?
17 Mawshe hpe jaw ai Karai Kasang a Tara hta, Yehowa gaw Israela masha ni hpe, “hkum shan a asak gaw asai hta rawng nga ai: nanhte a myit masin matu htingrai htingrat ya na, dai asai hpe tawn hkungri ntsa e ngai nanhte hpe jaw da se ai; . . . asai gaw htingrai htingrat ya lu ai” nga nna tsun ai. (Jaw Jau 17:11) Israela masha ni mara galaw ai shaloi, hkinjawng agyi gaw dusat hpe hkungga nawng nna, hkungri ntsa sai ru bun na nga yang Yehowa mara raw ya ai. Sai hpe dai lam langai hta sha akyu jashawn na matu, Israela ni hpe Yehowa ahkang jaw ai.
18. Yesu a gawng malai jahpu kaw nna anhte hpa akyu lu ai kun?
18 Mungkan de Yesu sa ai gaw, anhte a mara raw dat hkrum na matu, shi a asak (sh) asai hpe gawng malai jahpu hku nna sa jaw ai re. Dai gaw, dusat hte hkungga nawng ai tara a malai re. (Mahte 20:28; Hebre 10:1) Yesu hpe, Yehowa sumsing lamu de bai jahkrung ya ai hpang, Yehowa hpe gawng malai jahpu shi ap nawng ya wa sai. Dai shaloi, shinggyim masha ni htani htana asak lu na lam hpaw wa ai. Dai majaw, Yesu a asak gaw grai manu dan ai.—Yawhan 3:16; Hebre 9:11, 12; 1 Petru 1:18, 19.
19. “Masha yawng a asai hte” lawt lu hkra anhte hpa galaw ra ai kun?
19 Manu dan ai asak kumhpa hpe jaw ai majaw, Yehowa hpe anhte chyeju dum ai. Yesu hpe kam sham yang, htani htana asak lu na lam masha ni hpe anhte tsun dan mayu ai. Masha ni hpe anhte tsawra ai majaw, asak gara hku lu mai ai lam, dang lu ai daram tsun dan ai. (Ezekela 3:17-21) Rai yang, kasa Pawlu zawn, anhte ndai hku lu tsun na re: “Masha yawng a asai hte ngai lawt ni ai . . . Karai Kasang a ra ai hku hte tup, nanhte hpe hkaw dan na, ngai ginhtim yu nngai n rai.” (Kasa 20:26, 27) Yehowa a lam hte shi gaw asak hpe grai manu shadan ai lam masha ni hpe anhte tsun dan nna, sai hte asak hpe grai hkungga ai lam madun ai.
^ စာပိုဒ်၊ 16 Sai bang ai lam hte seng nna grau chye mayu yang, Yehowa Sakse Ni dip shapraw ai “Karai Kasang A N-Gaw Nwai Ai Myit Hta A Nga Nga Mu” [lv-BU] ngu ai laika buk a laika man 77-79 hpe yu u.


text:
YAWHAN A SHAGUN DAT AI LAIKA LAHKAWNG
2 Yawhan 1
1 Ndai salang, ngai gaw, teng man ai lam hta e ngai tsaw ra nga ai, lata la ai majan hte shi a kashu kasha ni hpe, ga shana dat nngai; ngai chyu sha tsaw ra nga ma we ai n rai, anhte hta e a nga nga ai rai nna,
2 prat dingsa e anhte hta e a nga nga lu na teng man ai ga a majaw, dai teng man ai lam hpe chye chyang ai ni nlang hte mung, shanhte hpe tsaw ra mu ai.
3 Kawa Karai Kasang kaw nna mung, dai Kawa a Kasha Yesu Hkristu kaw nna mung, teng man ai hte tsaw ra ai lam hta e, chyeju, matsan dum ai hte ngwi pyaw ai gaw, anhte hte rau a nga nga na ra ai.
4 Dai Kawa kaw nna hkang da ai ga hpe anhte lu la sa gaw ai hte maren, na a nshu nsha ni nkau mi, dai teng man ai lam hta e hkan nang nga ma ai hpe, ngai mu hkrup nngai majaw, ngai ja ja kabu gara nga nngai.
5 Ya chyawm gaw, majan e, hkang da ai ga nnan hte n rai, shawng npawt kaw nna anhte lu la sa gaw ai ga hte ngai nang hpe ka dat nna, anhte shada da tsaw ra nga u ga, nang hpe hpyi dat de ai.
6 Shi a hkang da ai ga hte maren, anhte hkan galaw ga yang gaw, dai gaw tsaw ra ai lam rai nga ai. Nanhte shawng npawt kaw nna na yu ma nit dai hte maren, nanhte mung hkan galaw mai ai hkang da ai ga gaw, ndai ga rai nga ai.
7 Kaninga rai nme law, Yesu Hkristu gaw masha a hkum shan hpe dagraw nna du sa ai hpe, ndang kau ai hkalem ai masha law law wa mungkan ga de pru sa ma ra ai. Dai wa gaw, dai hkalem ai wa hte antihkristu mung rai nga ai.
8 Anhte galaw da ai amu hpe nanhte n shamat kau myit dai sha, nanhte hkum hkum re ai shabrai hpe hkam la lu myit ga, tinang dai sadi nga mu.
9 Hkristu a sharin shaga ai lam hpe tawt lai ai hte n hkan nang ai wa kadai rai ti mung, Karai Kasang hte n seng nga ai; dai sharin shaga ai lam hta e a hkan nga ai wa chyawm gaw, Kawa yan Kasha hte seng nga ai.
10 Marai langai ngai nanhte kaw sa du nna, dai sharin shaga ai ga hpe n lang a yang gaw, dai wa hpe nta kata de hkum shashawn mu; shi hpe hkum hkap shachyen nga mu:
11 kaning rai nme law, dai wa hpe hkap shachyen ai masha gaw, shi a n kaja ai hpai lau hta e lawm mat wa ai.
12 Ngai nanhte hpe ka dat na lam law law nga rai ti mung, maisau hta laika tsi hte ka da mayu nngai n rai: nanhte a kabu gara ai lam dik wa lu myit ga nanhte hpang de sa du nhtawm, n-gup ga hte tsun chyai lu na, ngai myit mada nga nngai.
13 Na a lata la ai, ning na a kashu kasha ni gaw, nang hpe shakram dat ma ai law.


text:
Jahtum Matsing
1 YEHOWA
Karai Kasang a amying gaw Yehowa rai nna, “Shi Byin Wa Shangun Ai” ngu ai lachyum re. Yehowa gaw chyahtum chyalai n-gun rawng nna, yawng mayawng hpe hpan da ai. Galaw na matu dawdan da ai lam yawng hpe galaw lu ai atsam shi hta nga ai.
Hebre ga hta, Karai Kasang a amying hpe laika si mali hte ka da ai. English hta gaw, YHWH (sh) JHVH re. Hebre ga hte ka da ai Ga Shaka Dingsa hta Karai Kasang a amying hpe 7,000 daram mu lu ai. Mungkan ting hta nga ai masha ni gaw, shanhte a amyu ga hku hkan nna Yehowa a amying hpe ka ladat amyu myu hte ka nna, tinang a amyu ga hku hkan nna amyu myu shaga ma ai.
2 CHYUM LAIKA GAW “KARAI KASANG E SHUNG YA AI” LAIKA BUK RE
Chyum Laika a Madu gaw Karai Kasang re. Dai hpe ka na matu masha ni hpe shangun ai. Ga shadawn, sut du langai gaw shi myit mang ai lam ni hpe ka na matu, amu madu hpe ka shangun ai hte bung ai. Karai Kasang gaw shi a myit mang ai lam hpe ka na matu, Chyum Laika ka ai ni hpe chyoi pra ai wenyi hte lam matsun ya ai. Karai Kasang a chyoi pra ai wenyi gaw, lam amyu myu hte matsun madun ai. Dai hta kalang lang shingran jaw ai (sh) yup mang jaw ai hku nna lam matsun ya let ka shangun ai.
3 NPAWT TARA NI
Chyum Laika hta lawm ai tara ni gaw galoi mung agrin nga ai tara ni re. Ga shadawn, “n kaja ai kanawn manang ni, mai kaja ai arawn alai hpe jahten ma ai” ngu ai npawt tara gaw, manang ni a majaw anhte hta kaja ai (sh) n kaja ai akyu ni byin chye ai lam, anhte hpe sharin ya ai. (1 Korinhtu 15:33) Bai “masha gaw gat hkai ai hte maren, dan la na ra ai” nga ai npawt tara gaw, anhte galaw ai hte maren anhte bai akyu hkam sha na ngu ai hpe sharin ya ai.—Galati 6:7.
4 MYIHTOI GA
Karai Kasang kaw nna shiga re. Dai hta Karai Kasang a myit ra ai hpe shaleng dan ai lam, arawn alai hte seng ai lam, lam matsun (sh) tara jeyang ai lam ni lawm ai. Htawm hpang hta byin wa na lam langai ngai hpe tsun ai shiga mung re. Chyum Laika myihtoi ga law law gaw hpring tsup ngut sai.
5 MESHIA HTE SENG AI MYIHTOI GA NI
Meshia hte seng ai Chyum Laika myihtoi ga law law gaw, Yesu hta sha hpring tsup wa ai. “Meshia Hte Seng Ai Myihtoi Ga Ni” ngu ai ga baw npu hta yu u.
▸ Daw 2, pang 17, lawu matsing
6 MUNGKAN A MATU YEHOWA A YAW SHADA LAM
Yehowa gaw shi hpe tsawra ai masha ni a matu, mungkan hparadisu hpe hpan da ya ai. Shi a yaw shada lam gaw n galai shai ai. Kade n na yang, Karai Kasang gaw n hkru ai ni hpe yeng seng kau nna, shi a masha ni hpe htani htana asak jaw sana re.
7 SATAN
Satan gaw Karai Kasang hpe shawng nnan ning hkap wa ai lamu kasa re. Satan ngu ai gaw “Ning hkap ai wa” ngu ai lachyum re. Yehowa hpe ning hkap wa ai majaw shi hpe Satan ngu shaga ai. Nat ngu nna mung shaga ai. Lachyum gaw “Sari Jahpoi ai wa” re. Shi gaw Karai Kasang hte seng ai hpe masu ai, masha ni hpe hkalem ai majaw dai amying lu wa ai re.
8 LAMU KASA NI
Yehowa gaw mungkan hpe garai n hpan shi yang, shaning law law kaw nna lamu kasa ni hpe hpan da ai. Shanhte hpe sumsing lamu hta nga na matu hpan da ai. Shanhte gaw marai hkying mi lang hkying mi jan nga ai. (Daniela 7:10) Shanhte hta amying hte atsam amyu myu nga tim, sadi dung ai lamu kasa ni gaw shinggyim masha ni shanhte hpe nawku ai hpe n hkap la ai. Shanhte hta ahkang aya amyu myu nga nna, bungli amyu myu galaw na matu lit ap hkrum ai. Dai lit ni hta, Yehowa a tingnyang shawng hta magam gun ai, shiga sa ai, mungkan hta nga ai Yehowa a mayam ni hpe lam matsun jaw ai, makawp maga ai, tara jeyang ai lam tsun ai hte hkaw tsun bungli hpe madi shadaw ai lam ni lawm ai. (Shakawn 34:7; Shingran 14:6; 22:8, 9) Htawm hpang hta, shanhte gaw Hara Magedon majan hta Yesu hte rau gasat na ni re.—Shingran 16:14, 16; 19:14, 15.
9 YUBAK
Yehowa ra sharawng ai hte n htan shai nna galaw ai, myit ai lam yawng gaw yubak re. Yubak gaw Karai Kasang hte anhte a hku hkau ai lam hpe hten za shangun ai majaw, mara hpe ding sang n galaw na matu tara ni hpe jaw da ai. Yehowa hpan da ai ni yawng gaw shawng ningnan hta hkum tsup ai. Raitim, Adam yan Ewa gaw Yehowa a ga n madat nna yubak galaw wa ai majaw, n hkum tsup mat ai. Shanhte asak kung wa nna si ra ai. Anhte mung Adam kaw nna yubak lu wa ai majaw asak kung wa nna si ra ai.
10HARA MAGEDON
Ndai gaw Satan a mungkan hte n hkru ai lam yawng hpe jahten na Karai Kasang a majan re.
11 KARAI KASANG A MUNGDAN
Karai Kasang a Mungdan gaw asuya langai rai nna, Yehowa gaw sumsing lamu hta gawde da sai. Yesu Hkristu gaw, dai mungdan hta Hkawhkam hku nna uphkang nga sai. Htawm hpang hta Yehowa gaw dai mungdan hku nna, n hkru ai lam yawng hpe yeng seng kau ya na re. Karai Kasang a Mungdan gaw mungkan ting hpe uphkang na re.
12 YESU HKRISTU
Karai Kasang gaw Yesu hpe kaga yawng hta na shawng hpan ai. Masha yawng a malai si hkam ya na matu, Yehowa gaw Yesu hpe mungkan ga de shangun dat ai. Yesu sat hkrum ai hpang, Yehowa gaw shi hpe bai jahkrung ya ai. Ya, Yesu gaw Karai Kasang a Mungdan hta Hkawhkam hku nna sumsing lamu hta uphkang nga sai.
13 NHTOI BAT 70 HTE SENG AI MYIHTOI GA
Chyum Laika hta, Meshia paw pru na aten hpe tau hkrau myihtoi htoi da ai. Dai gaw nhtoi bat 69 htum ai aten hpe tsun ai. Nhtoi bat 69 gaw, B.C. 455 ning hta hpang nna A.D. 29 hta htum ai.
A.D. 29 hta htum ai hpe anhte gara hku chye lu na kun? Nhtoi bat 69 gaw, B.C. 455 hta hpang ai. Yerusalem de Nehemia du wa nna mare bai gawgap hpang ai aten re. (Daniela 9:25; Nehemia 2:1, 5-8) “Bat mi” hta 7 ya lawm ai hpe anhte chye ai. Ndai myihtoi ga hta lawm ai bat gaw, sanit ya lawm ai bat hpe tsun ai n re ai sha, sanit ning lawm ai bat hpe tsun ai re. Dai gaw, “lani mi hpe laning mi shatai” la ai myihtoi ga hte maren re. (Bu Hkawm 14:34; Ezekela 4:6) Lachyum gaw, bat mi hta sanit ning rai nna, bat 69 nga yang shaning 483 hpe lu ai (69 x 7= 483). B.C. 455 kaw nna shaning 483 hpe hti na nga yang A.D. 29 de du ai. Dai shaning hta teng sha Yesu hkalup hkam nna Meshia byin wa ai.—Luka 3:1, 2, 21, 22.
Ndai myihtoi ga hta sha, kaga sanit ning a lam hpe mung tau hkrau tsun da ai. Ndai sanit ning laman, A.D. 33 ning hta Meshia sat hkrum na hte Karai Kasang Mungdan a kabu gara shiga hpe A.D. 36 kaw nna Yuda masha ni hpe sha n-ga, mungkan ting hta hkaw tsun hpang wa na hpe tau hkrau tsun da ai.—Daniela 9:24-27.
14 MASUM RAITIM LANGAI KARAI (TRINITY) A LAM
Yehowa Karai Kasang gaw Hpan Madu rai nna, shi gaw Yesu hpe kaga yawng hta shawng hpan da ai lam Chyum Laika hta tsun da ai. (Kolose 1:15, 16) Yesu gaw Chyahtum Chyalai n-gun rawng ai Karai Kasang n re. Karai Kasang hte maren re ai lam shi galoi mung n tsun wa ai. De a malai, “Wa gaw ngai hta grau kaba nga ai” nga nna sha Yesu tsun ai. (Yawhan 14:28; 1 Korinhtu 15:28) Nawku htung nkau mi gaw Kawa, Kasha, chyoi pra ai wenyi ngu ai Masum Raitim Langai Karai hpe sharin ya ma ai. “Masum raitim langai” ngu ai ga si hpe Chyum Laika hta n mu lu ai. Dai gaw shut ai sharin achyin lam re.
Chyoi pra ai wenyi gaw Karai Kasang a n mu lu ai n-gun atsam re. Shi myit ra ai lam hpe galaw ai shaloi dai n-gun atsam hpe lang ai. Ga shadawn, shawng nnan na Hkristan ni gaw “Chyoi pra ai Wenyi hpring” wa ai. Yehowa gaw “Nye a Wenyi, ashan yawng a ntsa e ngai ru jaw” na nga nna mung tsun da ai. (Kasa 2:1-4, 17) Dai majaw chyoi pra ai wenyi gaw marai langai n re ai.
15 WUDANG
Jet ai Hkristan ni gaw Karai Kasang hpe nawku ai shaloi wudang n lang ai. Hpa majaw kun?
Shut shai ai nawku htung ni hta wudang lang ai gaw grai na sai. Moi prat hta shingra masa hte myu shaprat hpara nawku ai lam hta lang ma ai. Yesu si ai hpang, shaning 300 na ai aten du hkra, Hkristan ni a nawku ai lam hta wudang n lang shi ai. Aten ni na wa ai hpang Roma Hkawhkam Constantine gaw, wudang hpe Hkristan ni a masat dingsat shatai kau ai. Hkristan nawku htung hpe masha ni grau chye wa hkra, wudang masat dingsat hpe lang wa ai. Raitim, wudang gaw Yesu Hkristu hte n seng ai. “Hkristan prat garai n hpang shi ai aten hte Hkristan n re ai ni a htung lai ni hta wudang hpe mu lu ai” nga nna, New Catholic Encyclopedia hta ka da ai.
Yesu gaw hpun pyen lahkawng hte galaw da ai wudang ntsa hta si ai n re. “Wudang” hpe Greek ga hku, “ding ai hpun,” “hpun pyen,” “hpun” nga nna tsun ai. Ga Shaka Ningnan re ai, Greek Chyum Laika hta hpun pyen lahkawng hte n galaw da ai lam Companion Bible hta sanglang da ai. Yesu gaw hpun shadaw ntsa hta si wa ai re.
Yehowa gaw, anhte a nawku ai lam hta sumla (sh) masat dingsat hpe n lang shangun mayu ai.—Pru Mat 20:4, 5; 1 Korinhtu 10:14.
16 MYIT DUM POI
Yesu gaw, shi a Myit Dum Poi galaw na matu sape ni hpe htet da ai. Shanhte gaw dai poi hpe Israela ni a Shalai Wa Ai Poi nhtoi re ai Nisan 14 ya hta sha shaning shagu galaw ma ai. Muk hte tsabyi gaw, Yesu a sai hte ashan a malai rai nna, Myit Dum Poi sa lung ai ni hpe langai hpang langai shalai ya ai. Yesu hte rau sumsing lamu hta uphkang na ni gaw, muk hte tsabyi hpe sha ma ai. Mungkan hta htani htana nga na matu myit mada ai ni gaw, Myit Dum Poi hpe hkungga ai myit hte lung ma ai. Raitim, muk hte tsabyi hpe gaw n lu n sha ma ai.
17 WENYI
Jinghpaw Chyum Laika hta lawm ai “wenyi” ngu ai ga si gaw lachyum amyu myu nga ai. Ga shadawn, hpaji byeng-ya, wenyi hkum ni (lamu kasa ni), masha a asak hte Karai Kasang a chyoi pra ai Wenyi zawn re ai masha myi hte n mu lu ai ni hpe tsun ai. (Tara Jahprang 34:9; 1 Hkawhkam 22:22; Yoba 10:1; Luka 11:13) Raitim, masha si ai hpang asak naw hkrung ai wenyi nga ai ngu Chyum Laika hta n tsun da ai.—Hpaji Ningli 3:20.
Masha si ai hpang wenyi gaw n si ai sha, sumsing lamu de shing nrai ngarai de du mat ai nga nna masha law law kam ma ai.
Masha hta myi hte n mu lu ai n si chye ai lama ma nga ai ngu Chyum Laika hta n tsun da ai. De a malai, masha gaw si mat yang hpa mung n nga mat sai hpe tsun da ai. “Hkrung nga ai ni gaw, tinang si na hpe chye nga ma ai: si mat ai ni chyawm gaw hpa n chye ma ai hte, hpa shabrai mung, n hkam Ia lu ma nu ai: kadai mung shanhte hpe n dum ma ai. Shanhte a sumtsaw sumra, n dawng n yawt ai hte manawn masham gaw, moi kaw nna hkoi mat sai; jan a npu e galaw ai amu mahkra hta, shanhte ya kaw nna hpa n lawm lu ma ai. Nang galaw ang ai amu, hpa rai ti mung, tsam mari galaw u; kaning rai nme law, nang yu wa na ra ai katsan ga hta e, amu bungli, maw mawn ai, chye chyang ai hte hpaji hparat hpa mung n nga ai.” (Hpaji Ningli 9:5, 6, 10) Masha langai si mat yang “shi ga de bai nhtang mat wa ai rai nna, dai shani jang, shi maw ai hku yawng hten mat wa ai” nga nna mung Chyum Laika hta tsun da ai. Dai majaw, shi gara kaw mung n nga mat sai. (Ningpawt 3:19; Shakawn 146:4)
Masha si ai hpang myi hte n mu lu ai lama ma gaw, matut nna asak hkrung ai lam n nga ai hpe Chyum Laika kaw nna asan sha chye lu ai. Si mat ai ni gaw gara kaw mung n nga taw ai majaw, hkrung nga ai ni hpe n lu karum ya ai zawn shoihpa mung n lu jaw ai.
18 GEHENNA
Madung Greek Chyum Laika hta “Gehenna” ngu ka da ai ga si hpe Jinghpaw Chyum Laika hta “ngarai” ngu ga gale da ai. Gehenna gaw, Yerusalem makau hta nga nna maza ni hpe wan nat jahten kau ai shara a amying hpe tsun ai. Yesu aten hta dai shara kaw dusat ni, shinggyim masha ni hpe jahkrung zingri ai (sh) nat ai lam n mu lu ai. Dai majaw Gehenna gaw, si mat ai masha ni hpe htani htana wan nat nna zingri ai n mu lu ai shara hpe tsun ai n re. Gehenna de jahkrat hkrum ai ngu Yesu tsun ai gaw, tsep kawp jahten kau ai hpe tsun mayu ai re.—Mahte 5:22; 10:28.
19 YESU SHARIN YA AI AKYU HPYI GA
Yesu gaw shi a sape ni hpe gara hku akyu hpyi na lam, sharin ya ai akyu hpyi ga re. Ga shadawn, Yesu gaw anhte hpe ndai hku akyu hpyi na matu sharin ya ai:
“Na a amying nsang chyoi pra nga lit ga”
Yehowa a amying chyoi pra na matu anhte akyu hpyi ai. Dai gaw sumsing lamu hte mungkan hta nga ai ni yawng, Yehowa Karai Kasang a amying hpe hkungga nna shakawn shagrau wa na matu re.
“Na a Mungdan du wa ru ga”
Karai Kasang a asuya gaw, n hkru ai Satan a mungkan hpe jahten kau na matu, mungkan ntsa uphkang na matu hte mungkan hpe hparadisu shabyin ya na matu anhte akyu hpyi ai re.
“Ga ntsa e mung dik lit ga law”
Mungkan hparadisu hta madat mara nna, hkum tsup ai masha ni htani htana nga lu na ngu ai, Karai Kasang a yaw shada lam mungkan hta hpring tsup wa na hpe anhte akyu pyi ai. Dai hku byin wa na matu masha hpe hpan ai aten kaw nna, Yehowa myit mada ai.
20 GAWNG MALAI JAHPU
Yehowa gaw shinggyim masha ni hpe yubak hte si ai kaw nna hkye la na matu, gawng malai jahpu jaw ya ai. Gawng malai jahpu gaw, Adam sum mat ai hkum tsup ai asak hpe bai mari na matu, Yehowa hte shinggyim masha ni a lapran hten za mat ai hku hkau lam hpe bai matut mahkai ya na matu jaw ra ai manu jahpu re. Yubak masha yawng a malai si hkam na matu, Karai Kasang gaw Yesu hpe mungkan ga de shangun dat ai. Yesu si hkam ai majaw, masha yawng htani htana asak lu na matu hte hkum tsup wa na matu ahkaw ahkang lu wa ai.
21 1914 NING GAW HPA MAJAW GRAI AHKYAK AI KUN?
Karai Kasang gaw shi a Mungdan hpe 1914 ning hta gawgap na lam, Daniela daw kaba 4 hta lawm ai myihtoi ga kaw nna anhte chye lu ai.
Myihtoi ga: Yehowa gaw Hkawhkam Nebuhkadneza hpe hpun kaba langai kran hkrum ai lam yup mang jaw wa ai. Yup mang hta dai hpun hpe “aten sanit” laman bai n tu na matu, dai hpun du hpe hpri hte magri sumri ni hte gyit da ai hpe mu ai. Aten sanit ngut ai hpang dai hpun bai tu wa na re.—Daniela 4:1, 10-16.
Dai myihtoi ga anhte a matu lachyum nga: Hpun gaw Karai Kasang a uphkang ai lam hpe tsun ai. Yehowa gaw Yerusalem hta Israela ni hpe uphkang na matu, hkawhkam ni hpe shaning law law san da ai. (1 Hkawhkam Labau 29:23) Raitim, dai hkawhkam ni sadi n dung ai majaw, shanhte a uphkang lam htum mat ai. Yerusalem gaw B.C. 607 hta jahten hkrum ai. Dai aten kaw nna “aten sanit” hpang wa ai. (2 Hkawhkam 25:1, 8-10; Ezekela 21:30-32) “Maigan amyu ni a nhtoi dik wa ai du hkra, Yerusalem gaw maigan amyu ni e kabye dip da ai hkrum na ra ai” nga nna Yesu tsun ai gaw, “aten sanit” a lam hpe tsun ai re. (Luka 21:24) Dai majaw, Yesu mungkan hta nga ai shaloi ndai “aten sanit” gaw n htum shi ai. Yehowa gaw “aten sanit” htum ai shaloi, Hkawhkam langai hpe aya tang na nga nna ga sadi jaw da ai. Ndai Hkawhkam nnan Yesu uphkang ai npu hta, mungkan ting hta nga ai Karai Kasang a masha ni gaw, htani htana shaman chyeju lu na re.—Luka 1:30-33.
“Aten sanit” a na ai aten: “Aten sanit” gaw 2,520 ning na ai. Shaning 2,520 hpe B.C. 607 ning kaw nna hti dat na nga yang, 1914 ning de du ai. Dai shaning hta Yehowa gaw, Meshia re ai Yesu hpe sumsing lamu hta, Karai Kasang Mungdan a Hkawhkam aya tang da sai.
2,520 ngu ai hti hkum hpe anhte gara hku lu na kun? Chyum Laika hta masum ning chyen (31 /2) gaw shaning 1,260 hte bung ai ngu tsun da ai. (Shingran 12:6, 14) Dai majaw “aten sanit” gaw dai 1,260 hpe lahkawng lang pawng yang 2,520 lu ai (1,260+1,260= 2,520). Dai nhtoi 2,520 gaw, shaning 2,520 hte bung ai. Hpa majaw nga yang, “lani mi hpe laning mi shatai” la ai myihtoi ga a majaw re.”—Bu Hkawm 14:34; Ezekela 4:6.
22 LAMU KASA AGYI MIHKAELA
“Lamu kasa agyi” ngu ai lachyum gaw, “lamu kasa ni a ningbaw” re. Lamu kasa agyi gaw langai sha nga ai nga nna Chyum Laika hta tsun da ai. Shi a amying gaw Mihkaela re.—Daniela 12:1; Yuda 9.
Mihkaela gaw Karai Kasang a sadi dung ai lamu kasa dap a Ningbaw re. Shingran 12:7 hta “Mihkaela hte shi a ali ama ni gaw dai baren numraw hte gasat nga ma ai; dai baren numraw hte shi a ali ama ni mung gasat nga ma ai” nga nna tsun da ai. Shingran laika hta Karai Kasang a lamu kasa dap Ningbaw gaw, Yesu re ai lam tsun da ai. Dai majaw, Mihkaela gaw Yesu a kaga amying langai re.—Shingran 19:14-16.
23 HPANG JAHTUM NA NHTOI
Satan a mungkan hpe Karai Kasang a Mungdan jahten kau maw ai aten hta, mungkan hta mabyin kaba ni byin wa na aten hpe hpang jahtum na nhtoi ngu tsun ai. Dai nhtoi hpe sha, “Mungkan ga a htum wa na kumla” hte “Masha Kasha a bai du” wa na aten nga nna mung tsun ai. Dai majaw, ndai lahta na Chyum Laika myihtoi ga ni gaw, aten langai hpe sha tsun mayu ai re. (Mahte 24:3, 27, 37) “Hpang jahtum na nhtoi” gaw Karai Kasang a Mungdan sumsing lamu hta gawgap ai aten 1914 ning hta hpang nna, Satan a mungkan jahten hkrum na Hara Magedon majan byin ai aten hta htum mat na re.—2 Timohti 3:1; 2 Petru 3:3.
24 HKRUNG RAWT AI LAM
Karai Kasang gaw, si mat ai marai langai hpe asak bai jahkrung ya ai hpe hkrung rawt ai lam ngu tsun ai. Chyum Laika hta marai jahku a hkrung rawt ai lam hpe tsun da ai. Dai masha ni hpe Elia, Elishe, Yesu, Petru hte Pawlu ni gaw jahkrung ya wa ai. Dai mauhpa amu ni gaw Karai Kasang a atsam hte sha lu galaw ai re. Yehowa gaw “ding man ai ni hte n ding n man ai ni” hpe mungkan ntsa hta bai hkrung rawt ya na nga nna ga sadi jaw da ai. (Kasa 24:15) Chyum Laika hta sumsing lamu de hkrung rawt na lam hpe mung tsun da ai. Sumsing lamu de hkrung rawt na matu Karai Kasang lata ai ni gaw, Yesu hte rau sumsing lamu hta nga na matu namman chya hkrum ai ni re.—Yawhan 5:28, 29; 11:25; Hpilipi 3:10; Shingran 20:5, 6.
25 NAT KAM SHAM AI LAM
Nat kam sham ai lam gaw, nat ni hte ding tawk (sh) nat sara ni zawn re ai langai ngai hku nna, matut mahkai ai lam hpe tsun mayu ai re. Dai lam ni hpe nat kam sham ai wa gaw galaw ai. Hpa majaw nga yang masha ni si mat ai hpang, atsam kaba ai wenyi ni byin mat ai nga nna shut ai hku sharin ya ai hpe shanhte kam ai majaw re. Nat ni gaw Karai Kasang a ga n madat hkra, masha ni hpe hkalem na matu shakut nga ma ai. Gumhpan hpaji, shaba wawt, mandan hpaji, hpyi hpaji, shingra tara hta jan lai ai lam ni gaw nat kam sham ai lam ni kaw nna nkau mi re. Laika buk ni, magazin ni, pungding maka ni, video ni, sumla ni hte mahkawn ni law malawng gaw shoihpa n nga ai zawn raitim, nat hte seng ai mandan hpaji hte shingra tara hpe tawt lai ai lam ni lawm ai. Si mat ai ni a matu hkungga nawng ai, makoi mayang poi, ladu hkrum akyu hpyi poi ni zawn re ai makoi mayang htung law law gaw, nat hte matut manoi ai lam ni lawm ai. Nat ni a atsam lu na matu nanghpam lusha ai ni mung nga ai.—Galati 5:20; Shingran 21:8.
26 YEHOWA A AWMDAWM AHKANG
Yehowa gaw Chyahtum Chyalai n-gun rawng ai Karai Kasang rai nna, ninggawn tawa hpe hpan tawn da ai. (Shingran 15:3) Dai majaw, shi gaw yawng mayawng a Madu rai nna, hpan da ai ni a ntsa uphkang na matu, awmdawm ahkang (sh) ahkaw ahkang nga ai. (Shakawn 24:1; Esaia 40:21-23; Shingran 4:11) Shi hpan da ai yawng mayawng a ntsa tara jahkrat da ai. Yehowa hta kaga ni hpe uphkang shangun lu ai ahkaw ahkang mung nga ai. Karai Kasang hpe tsawra nna ga madat ai gaw, shi a awmdawm ahkang hpe anhte madi shadaw ai hte bung ai.—1 Hkawhkam Labau 29:11.
27 MA SHABRAI AI LAM
Ma shabrai ai ngu ai gaw, garai n shangai shi ai ma hpe dingsang sat kau ai hpe tsun ai re. Masha hkum hkrang gawng kya ai lam a majaw (sh) n myit mada ai sha byin ai lam a majaw n re. Na um na sin byin ai aten kaw nna, ma gaw kanu a adaw achyen langai sha n-ga asak langai rai sai.
28 SAI BANG AI LAM
Ndai gaw marai langai kaw nna, sai (sh) sai hta lawm ai madung sai amyu mali kaw nna langai hpe zing da nna, tinang hkum (sh) kaga langai hpang de bai htawt bang ya ai tsi ladat re. Sai hta lawm ai madung sai amyu mali gaw, sai hkyeng, sai hpraw, sai san ntsin (plasma) hte pliklet (platelet) ni re.
29 SHARIN SHAGA
Chyum Laika hta na “sharin shaga” ngu ai lachyum gaw, dam jaw na hpe sha tsun ai n re. Dai hta lam matsun ai, hpaji jaw ai hte sharai ya ai lam ni mung lawm ai. Yehowa a sharin shaga ai lam ni gaw, galoi mung mai kaja nga ai. (Ga Shagawp 4:1, 2) Yehowa gaw kanu kawa ni a matu, kaja ai kasi ningli jaw da ai. Shi a sharin shaga ai lam gaw grai akyu nga ai majaw, sharin shaga hkrum ai wa pyi sharin shaga ai lam hpe tsawra wa na re. (Ga Shagawp 12:1) Yehowa gaw shi a masha ni hpe tsawra nna, shaman shakyang ya ai. Shi gaw lam matsun ni mung jaw ai. Dai gaw shut shai ai lam ni hpe sharai na matu hte shi ra sharawng ai lam hku asak hkrung na matu karum ya ai. Ma ni hpe kanu kawa ni sharin shaga ai shaloi, hpa majaw madat mara ra ai hpe chye na hkra, tsun dan ai lam ni lawm ai. Dai hta n-ga, Yehowa hpe tsawra na matu, Chyum Laika hta lawm ai Karai Kasang a ga ni hpe tsawra nna, chye na hkap la hkra sharin ya ai lam ni mung lawm ai.
30 NAT NI
Atsam kaba ai n hkru ai ni rai nna shanhte hpe n mu lu ai. Nat ni gaw n hkru ai lamu kasa ni re. Shanhte gaw Karai Kasang a ga n madat nna, shanhte hkum shanhte Karai Kasang a hpyen ni byin hkra galaw ai kaw nna, n hkru ai nat ni byin wa ai. (Ningpawt 6:2; Yuda 6) Yehowa hpe Satan ninghkap ai hta shanhte mung lawm wa ai.—Tara Jahprang 32:17; Luka 8:30; Kasa 16:16; Yaku 2:19.


text:
Prat hte seng ai ga san ni a mahtai ni gara kaw nga a ta?
Mahtai nga ai shara gaw . . .
hpung tang hpaji hta kun?
myit mang hpaji hta kun?
Chyum Laika hta kun?
Myihtoi Langai Gaw Karai Kasang Hpe Tsun Ai
“Na a tara madung gaw teng man ai lam rai nga ai . . .Ngai hpe chye chyang ai hpaji jaw ya e.”—Shakawn Kungdawn 119:144, 160, Kabu Gara Shiga Chyum Laika.
Masha wan law law gaw mahtai ni hpe Chyum Laika kaw na chye la ma ai.
Nang mung chye mayu ai i?
jw.org Web site gaw nang hpe karum ya lu ai.
Online hta mara da ai ni hpe hti yu ga*
Chyum Laika ga san ni a mahtai ni
Kun dinghku ni a matu karum ya ai lam
Chyum Laika hte seng ai video ni hpe yu ga*
Ma ni a matu mahkawn ni hte sharin la mai ai lam ni
Ramma ni a matu hpaji jaw ai lam ni
Makam masham hpe kasi kaja hte madun ai lam ni
Laili laika ni hpe download galaw ga*
* Myen ga hte kaga ga amyu ni mung lu mai.
Ndai Ahkyak Ai Ga San Ni Hta Gara Hpe Nang Chye Mayu Dik Htum Rai?
Ndai ga san ni a Chyum Laika mahtai ni hpe jw.org/kac hta tam yu u.
(LAILI LAIKA NI > LAIKA BUK NI hta ndai garan laika ni hpe hti mai ai shing n rai download mai galaw ai)


text:
Daw 6
Si Mat Ai Ni A Matu Hpa Myit Mada Shara Nga A Ta?
1. Si mat ai ni a matu hpa kabu gara shiga nga ai kun?
Yerusalem mare makau na, Behtani kahtawng kaw Yesu du ai shaloi, shi a manang Lazaru si ai, mali ya na mat sai. Yesu gaw si mat ai wa a kana ni rai nga ai, Marhta yan Mari hte arau lup de sa ai. Kade n na yang, shawa hpawng mung du wa ai. Yesu gaw, Lazaru hpe asak bai jahkrung ya ai shaloi, Marhta hte Mari kade daram kabu na hpe, shingran yu u.
Marhta gaw, si mat ai ni hte seng ai kabu gara shiga hpe, chye ngut chyalu re. Yehowa gaw, si mat ai ni hpe ginding aga ntsa hta, asak bai jahkrung ya na lam, shi chye da ai.
2. Anhte si mat ai hpang hpa byin mat ai rai?
Shinggyim masha ni gaw, ga yun hte hpan da hkrum ai. (Ningpawt 2:7; 3:
Karai Kasang gaw masha ni si ai hpang, wan hte zingri ai kun? Chyum Laika hta, si ai ni gaw hpa mung nchye ai ngu tsun da ai majaw, ngarai hta wan hte zingri ai, nga nna sharin ai gaw, shut shai nna Karai Kasang a sari hpe jahpoi ai re. Masha ni hpe, wan hte zingri ai lam hpe Karai Kasang n ra ai.
3. Si mat ai ni gaw anhte hpe ga lu shaga ai i?
Si ai ni gaw, n na lu ai zawn, ga mung nlu shaga sai. (Shakawn 115:17) Raitim, nhkru ai lamu kasa nkau mi gaw, si ai wa zawn galaw nna, masha ni hpe ga shaga ma ai. (2 Petru 2:
4. Kadai ni hkrung rawt wa na rai?
Si mat ai masha wan law law gaw, ndai mungkan ntsa hta asak bai hkrung wa na re. Karai Kasang a lam nchye ai majaw, nhkru ai amu galaw nna, si mat ai masha nkau mi pyi, asak bai hkrung wa na re.
Bai hkrung rawt wa ai ni gaw, Karai Kasang hte seng ai, teng man ai lam ni hpe sharin la nna, Yesu a ga hpe madat ai hku nna, shi hpe kam sham ai lam madun lu na re. (Shingran 20:
5. Si ai ni bai hkrung rawt ai lam gaw Yehowa hte seng nna hpa tsun nga a ta?
Karai Kasang gaw, shi a Kasha hpe si hkam na matu shangun dat nna, si ai ni a matu bai hkrung rawt lu na, myit mada lam jaw ya ai. Ndai hkrung rawt ai lam kaw na, Yehowa a tsawra myit hte matsan dum myit hpe, chye na lu ai. Si ai ni bai hkrung rawt wa ai shaloi, nang kadai hpe mu mayu dik htum rai?


text:
KORINHTU NI KAW SHAGUN DAT AI LAIKA LAHKAWNG
2 Korinhtu 1
1 Karai Kasang myit ra ai hte maren, Hkristu Yesu a kasa, ngai Pawlu hte, hpu nau Timohti gaw, Korinhtu mare na Karai Kasang a Hpung hte Ahkaia mung ting na chyoi pra ai ni nlang hte hpe, ga shana dat ga ai.
2 Anhte a Wa Karai Kasang hte Madu Yesu Hkristu kaw na, chyeju hte ngwi pyaw ai gaw, nanhte hta e a nga nga ma lit ga law.
3 Matsan dum chye ai Kawa hte, shangwi shapyaw na lam amyu myu a Karai Kasang, anhte a Madu Yesu Hkristu a Karai Kasang hte Kawa gaw, a nga u ga law.
4 Karai Kasang kaw na anhte hkum nan lu la sa gaw ai shangwi shapyaw ai lam tau yu yang, dai shangwi shapyaw ai a marang e, tsin-yam tsindam amyu myu hkrum ai ni hpe shangwi shapyaw lu hkra, anhte a tsin-yam tsindam amyu myu hta shi anhte hpe shangwi shapyaw mi ai.
5 Shing rai, Hkristu a nni nkri anhte hta e law htam wa ai hte maren, Hkristu a jaw e mung, anhte a shangwi shapyaw na lam, law htam wa nga ai.
6 Dai rai nna, anhte tsin-yam tsindam hkrum yang, nanhte a shangwi shapyaw na lam hte hkye hkrang la na lam a majaw, hkrum ga ai: shangwi shapyaw ai hkrum yang, anhte nan hkam ai nni nkri amyu hta, shakut sharang ai shachyen chye ai nanhte a shangwi shapyaw na lam a majaw sha hkrum ga ai rai nna, nanhte a matu mara anhte a myit mada ai lam ngang grin grin rai nga ai:
7 dai nni nkri hta nanhte lawm nga myit dai hte maren, dai shangwi shapyaw na lam hta mung lawm nang myit dai, anhte chye nga ga ai.
8 Kaning rai nme law, hpu nau ni e, Asi mung e anhte hkrum sa gaw ai tsin-yam tsindam a lam, nanhte n chye ai nga na, an n ra ga ai; anhte a asak lawt na n nawn lu hkra, anhte n dang lu ai nhtum nni li ai lit e anhte hpe dip kamyet ma ni ai:
9 dai hta n-ga, anhte gaw tinang dai n shamyet ai sha, si mat ai ni hpe hkrung sharawt ya ai Karai Kasang hpe sha shamyet shanat nga u ga, anhte nan tinang hkum hta si na daw dan gun sa ga ai.
10 Shi gaw ning san ai si lam hta na anhte hpe mawai la ma ni ai rai nna, naw mawai la na mi ai; shi anhte hpe naw mawai la na, anhte shi hpe myit mada nga ga ai rai nna, law law ni a myi man a marang e anhte lu la ai chyeju a majaw,
11 law law wa anhte a lam shakawn kungdawn lu mu ga, nanhte mung shingdep shingtau let anhte a matu mara akyu hpyi ya mi.
12 Kaning rai nme law, Karai Kasang a chyoi pra nna san seng ai myit hte, dinghta hpaji n lawm ai sha, Karai Kasang a chyeju hte, mungkan ga e anhte htinglet nga nna, nanhte hte rau grau nna dai zawn rai nga ga ai hpe, anhte a myit masin a sakse hkam ai lam ngu ai gaw, anhte a gumrawng shara rai nga ai.
13 Nanhte hti yu nna chye lu ma nit dai lam hta kaga, anhte nanhte kaw ka dat ga ai n re ai sha, anhte a Madu Yesu Hkristu a nhtoi e nanhte gaw,
14 anhte a gumrawng shara tai wa ai hte maren, anhte mung nanhte a gumrawng shara tai wa na rai nna, anhte a lam nanhte kau chyen mi chye na nga ai zawn, hpang chyahtum du hkra chye nga na myit dai, ngu nna ngai myit mada nga nngai.
15 Ya, ning rai myit mu nga yang, nanhte gaw lahkawng lang na chyeju lu la myit ga she, nanhte hpang de shawng sa du nna,
16 nanhte a makau hku hprang let Makedoni mung de sa nhtawm, Makedoni kaw na nanhte hpang de bai wa nna, nanhte ngai hpe Yuda mung de hkan sa dat mi ga, ngai myit da nga nngai.
17 Ya, shing rai ngai myit da nga yang, ngai gaja wa nhting nhtang re ai myit madun nngai kun? Bai, nye a ga gaw, Rai sa, rai sa, nga ai gaw, N rai, n rai, tai wa u ga, ngu nna ngai myit da ai gaw, dinghta myit hku hkan nna myit da nngai kun?
18 Gaja wa, Karai Kasang teng nga ai hte maren, anhte a ga gaw nanhte kaw, Rai sa, n rai sa, ngu ai n rai.
19 Kaning rai nme law, ngai hte Silwanu yan Timohti gaw, nanhte hpe hkaw dan yu sai Karai Kasang a Kasha Hkristu Yesu gaw, Rai sa, n rai sa, ngu ai mi n nga ai sha, shi hta e, Rai sa, ngu ai sha tai wa ai.
20 Karai Kasang a ndat ga gade law nga rai ti mung, shi hta e, Rai sa, hkrai rai nga ai; dai rai nna, anhte a lata e Karai Kasang a hpung shingkang pru u ga, shi a jaw e, Amen, ngu ai mung rai nga ai.
21 Nanhte hte rau anhte hpe Hkristu hta e shagrin da nna, anhte hpe namman chya ya ai wa gaw, Karai Kasang hkrai rai nga ai:
22 shi gaw anhte hpe dazik shakap da nna, anhte a kraw lawang e Wenyi ngu ai masat dingsat jaw da ma ni ai.
23 Nanhte hpe matsam dum na majaw sha, ngai Korinhtu mare de rai n sa du ai gaw, nye a myit masin hta sakse tai na, Karai Kasang hpe ngai shaga nngai.
24 Ning nga tsun ai gaw, nanhte a kam sham ai hpe anhte madu nga ai n re ai sha, nanhte a kabu gara ai hta shingdep shingtau ai ni anhte rai nga ga ai; kaning rai nme law, kam sham ai hta nanhte grin grin tsap nga myit dai.


text:
时间:2017-03-25 10:57:27 来源:德宏团结报
Do gaba masum Malom tara
№130 Mungdo gaba, madu uphkang ginra, tengtok gon hkang myu shagu na pati rapdo ni tara nambat ndai ko hkan, madu ai mu htam mu na mabyin masa hta hkan gapyon la rai nna madu shara hte htuk ai tara mai dodan lang ai.
№131 Ginjo hpyen mu pati rapdo ni tara nambat ndai ko hkan, Miwa mung mungchying sha gaifanggyin hpyen hte Miwa mung mungchying sha laknak sumro balik hpyen dap ni a mabyin masa hte gapyon nna, malom dodan galo shing nrai madu hte htuk ai dodan ni galo la mai ai.
№132 Tara nambat ndai go ginjo asat rara jep pati rapdo ko nna tsun gabyan lit la ai.
№133 Tara nambat ndai go 2016 ning shata 1 pro 1 ya shani ko nna lang hkrat wa na hku re.
Tara nambat ndai lang hkrat wa na shong e, shangut shakre sai amu go lama gahtap jep gahtap dinglun ra ai rai yang. Dai shaloi ten na dodan shing nrai tara mai lang ai. Garai n shangut shakre ai amu rai jang, lama mu byin ai shaloi na dodan shing nrai tara hta yu yang shut asat tara tot lai ai n re ai rai yang, ndai tara nambat hta go asat tot lai ai bai rai jang, dai shaloi na dodan shing nra tara hta hkan nna lajang na. Lama amu byin ai shaloi na dodan shing nrai tara hta go asat tara tot lai ai rai jang, dai shaloi ten na dodan shing nrai tara ko hkan nna lajang na, rai yang tara nambat ndai hte asat tara tot lai ai n rai shing nrai masa n song ai hku lajang na hpe go, tara nambat ndai a dodan ko han nna lajang na.(ngut sai)


text:
YAWHAN A SHINGRAN LAIKA
Shingran 1
1 Da ndai gaw, ahkying ladaw gade n na yang, byin wa na ra ai lam ni hpe, Hkristu a shangun ma ni e madun dan na matu, Karai Kasang gaw dai madu hpe jaw dat ai, Yesu Hkristu a shingran ga rai nga ai; dai Madu gaw shagun dat nna shi a lamu Kasa a lata hte shi a shangun ma Yawhan hpe dai shingran ga shadan dan wu ai:
2 Yawhan mung Karai Kasang a mungga hte, Yesu Hkristu hte seng ai sakse a lam mu mamu hte hpe sakse hkam ya wu ai.
3 Ahkying ladaw ni wa magang ra ai majaw, ndai ga hpe hti dan ai wa hte, ndai myihtoi ga hte hpe madat mara nna dai hta ka da mada hpe hkan galaw ai ni gaw, a lu ma ai.
4 Ngai Yawhan gaw, Asi a mung e nga ai Hpung sanit hte hpe, ga shana dat nngai: ndai aprat e, moi na aprat e a nga nga nna, htawm hpang e du na ra ai wa kaw nna mung; shi a tingnyang man e nga ai wenyi sanit kaw nna mung;
5 kangka re ai sakse wa, si mat ai ni hta na kasha alat, dinghta ga na hkawhkam ni hpe up ai Madu Yesu Hkristu kaw nna mung, chyeju hte ngwi pyaw ai gaw nanhte hta a nga nga ma lit ga, Anhte hpe tsaw ra nna, shi hkum nan a asai hte anhte a yubak kaw na anhte hpe raw dat mi ai hte,
6 shi a Kawa Karai Kasang a matu anhte hpe mungdan amyu hte hkinjawng amyu shatai ai wa kaw, hpung shingkang hte daru magam ahkang gaw, htani htana e a nga nga u ga law. Amen.
7 Yu mu, shi gaw sumwi hte du sa wa nna, myi yawng mayawng mung, shi hpe galun gaw ai ni mung, shi hpe hkap mu na ma ra ai rai nna, dinghta ga na amyu nlang hte gaw, shi a majaw sharung shayawt na ma ra ai. Rai sa, Amen.
8 Ngai gaw Alhpa mung rai nga nngai, Omega mung rai nga nngai, nga nna ndai aprat e, moi na aprat e a nga nga ai hte, htawm hpang du na ra ai wa, Chyahtum chyalai n-gun rawng ai Madu Karai Kasang gaw tsun nga ai.
9 Yesu a nni nkri hta mung, mungdan hta mung, hkam sharang ai hta mung nanhte a kanawn manang rai nga ai, nanhte a hpu nau wa, ngai Yawhan gaw, Karai Kasang a mungga hte Yesu a sakse majaw, Patmu ngu ai tsunlawng hta nga nga nngai.
10 Dai Madu a nhtoi hta e Wenyi hta ngai nawng mat wa ai rai nna, Nang mu ai hte maren laika hta ka la nhtawm, Ehpesu, Samurna, Pergamu, Htuatira, Sardi, Hpiladehpi hte Ladoki mare ni hta nga ai,
11 Hpung sanit hpang de shagun dat u, nga nna nye a shingdu de pahtau zawn ngoi ai nsen kaba ngai na nngai.
12 Dai ngai hte shaga ai nsen hpe mu lu hkra ngai kayin yu nngai.
13 Shing rai kayin yu yang, ja pyengdin sanit hte dai pyengdin ni a kaang e masha Kasha zawn san ai wa langai mi ngai mu nngai: dai wa gaw lahkre du ai palawng galu bu hpun nna, sinda hta aja shingkyit kyit nga ai.
14 Shi a baw hte kara gaw, hpraw ai sagu mun hte hkyen zawn hpraw nga ai; shi a myi gaw wan shinglet zawn tu nga ai;
15 shi a lagaw yan gaw, wan htung hta jen kau sai magri jet zawn san nga ai; shi a nsen gaw, hka law law kadu ai nsen zawn wu nga ai.
16 Shi a hkra lata hta shagan sanit lang da wu ai; shi a n-gup hta na nshan lahkawng dai ai ntawng nhtu pru nga ai; shi a myi man gaw htoi kang ai jan zawn tu ala nga ai.
17 Dai wa hpe mu jang, shi a lagaw nhpang e si ai wa zawn ngai kadawng taw mat nngai. Shi gaw shi a hkra lata nye a ntsa e mara ya nna, Hkum hkrit et, ngai gaw ningshawng wa mung, jahtum wa mung, rai nga ai hte,
18 a hkrung nga ai wa mung, ngai rai nga nngai: ngai si ni ai rai ti mung, yu u, htani htana prat dingsa e ngai a hkrung nga nngai: si hkrung si htan mungdan a sumsaw hte, katsan ga na sumsaw ngai lang nngai.
19 Dai re ai majaw, nang mu lu sai hpe mung, ya nga nga ai hpe mung, htawn hpang e du na ra ai lam hte hpe mung, ka da u:
20 nye a hkra lata hta nang mu lu ai shagan sanit hte, aja pyengdin sanit ni a mau htum ai lam, ka da u; dai shagan sanit gaw, Hpung sanit ni a kasa ni rai nga ma ai, dai pyengdin sanit mung, Hpung sanit rai nga ai.


text:
Daw Sanit
Si Mat Ai Masha Ni Bai Hkrung Rawt Wa Na
1-3. Anhte yawng gaw gara kaw bawng masha byin nga ai kun? Dai kaw nna lawt hkra Yehowa gara hku galaw ya na kun?
NDAI lam hpe myit yu ga: Nang n galaw ai mara a matu, htawng jahkrat hkrum nna, lawt na lam n nga sai. Nang galaw lu ai lam hpa mung n nga ai zawn, myit mada lam mung n nga sai. Raitim, dai aten hta nang hpe karum ya na matu ga sadi jaw nna, shalawt ya lu ai atsam mung nga ai marai langai ngai hpe nang mu dat ai. Dai shaloi, nang gara hku hkamsha na kun?
2 Anhte yawng gaw, si hkrung si htan a bawng masha ni re. Anhte hpa galaw tim, lawt na lam n nga ai. Raitim, anhte hpe si ai kaw nna shalawt ya lu ai atsam, Yehowa hta nga ai. “Hpang chyahtum na hpyen wa ngu ai, si hkrung si htan gaw, yeng kau ai hkrum na” ngu shi ga sadi jaw da ai.—1 Korinhtu 15:26.
3 Si hkrung si htan n nga mat sana mungkan hpe shingran yu u. Yehowa gaw si hkrung si htan hpe yeng seng kau ya na sha n-ga, si mat ai ni hpe mung asak bai hkrung hkra galaw ya na re. Dai hku byin wa yang nang grai kabu na re. Shi gaw, “si mat ai ni hpe” asak bai hkrung hkra galaw ya na ngu ga sadi jaw da ai.—Esaia 26:19.
TSAWRA AI MARAI LANGAI SI MAT AI SHALOI
4. (a) Anhte a nta masha (sh) manang langai si mat ai shaloi, gara gaw anhte hpe shalan shabran ya a ta? (b) Kadai ni gaw Yesu hte grai hkau ai kun?
4 Anhte a nta masha langai shing nrai grai hkau ai manang langai si mat ai shaloi, yawn hkyen ai hte nchyi n mu hkam sha ai. Anhte hpe karum shing tau na masha kadai mung n nga ai ngu hkam sha chye ai. Shi hpe asak bai hkrung hkra, anhte hpa mung n lu galaw ya ai. Raitim, Chyum Laika gaw anhte hpe teng sha shalan shabran ya ai. (2 Korinhtu 1:3, 4 hpe hti u.) Yehowa hte Yesu gaw anhte tsawra ai ni hpe asak bai hkrung hkra galaw ya mayu ai lam chye na na matu ga shadawn langai hpe yu yu ga. Yesu mungkan ntsa nga wa ai shaloi, Lazaru hte shi a kana Mari yan Marhta hpang de chyahkring hkring sa chyai ai. Shanhte masum Yesu hte grai hkau ma ai. Chyum Laika hta, “Yesu chyawm gaw Marhta hpe mung, shi a kanau hte Lazaru hpe mung tsawra” ai ngu tsun da ai. Lani mi hta Lazaru si mat ai.—Yawhan 11:3-5.
5, 6. (a) Yesu gaw Lazaru a nta masha ni hte manang ni yawn hkyen nga ai hpe mu ai shaloi hpa galaw ya ai kun? (b) Si ai hte seng nna Yesu hkam sha ai hpe chye lu ai gaw hpa majaw shalan shabran lu ai kun?
5 Yesu gaw, Marhta yan Mari hpe shalan shabran ya na matu sa ai. Yesu sa wa ai lam Marhta na ai shaloi, shi gaw Yesu hte hkrum na matu, mare shing gan de sa ai. Yesu hpe mu ai shaloi shi grai kabu ai. Raitim, Yesu hpe “Madu e, nang nang e nga ndai rai taw gaw, ngai yung n si na re” ngu tsun ai. Yesu jau jau sa wa yang grai kaja na ngu Marhta shadu ai. Shi a kanau Mari hkrap nga ai hpe mung Yesu mu ai. Shanhte grai yawn nga ai hpe mu ai shaloi, shi mung yawn nna hkrap ai. (Yawhan 11:21, 33, 35) Anhte tsawra ai marai langai si yang mung, dai zawn sha Yesu hkam sha ai.
6 Si ai hte seng nna, anhte hkam sha ai zawn Yesu mung hkam sha ai hpe chye lu ai majaw, anhte myit shalan lu ai. Yesu gaw, shi Kawa hte bung ai. (Yawhan 14:9) Yehowa hta si ai hpe prat dingsa n nga mat hkra galaw ya lu ai atsam nga nna, kade n na yang galaw ya sana re.
“LAZARU E, PRU WA RIT!”
7, 8. Lazaru a lup na nlung hpe hpa majaw Marhta n sit shangun mayu ai kun? Raitim, Yesu gara hku galaw wa ai kun?
7 Yesu gaw Lazaru hpe lup ai shara de du yang, lup sung hku hpe nlung kaba hte pat tawn da ai hpe mu ai. Dai majaw, Yesu gaw “nlung dai hpe galau kau mu” nga nna tsun ai. Raitim, Marhta gaw n galaw shangun mayu ai. Hpa majaw nga yang, Lazaru hpe lup da ai mali ya na sai. (Yawhan 11:39) Shi a kanau hpe Yesu bai jahkrung ya lu ai hpe shi n chye ai.
8 Yesu gaw Lazaru hpe “pru wa rit!” nga nna tsun ai. Dai hpang, Mari yan Marhta gaw mauhpa amu hpe mu dat ai. “Si mat ai wa gaw, shi a lagaw lata hta sumpan yan ahkyen nna . . . pru wa ai.” (Yawhan 11:43, 44) Lazaru asak bai hkrung wa sai. Shi a nta masha, manang ni hte bai hkrum zup lu sai. Shanhte shi hpe jum mai, hkra mai nna ga shaga mai ai. Grai mauhpa re. Yesu gaw Lazaru hpe asak bai hkrung hkra galaw ya wa ai.
“MA E, RAWT U!”
9, 10. (a) Masha ni hpe jahkrung ya lu ai atsam Yesu hpe kadai jaw a ta? (b) Hkrung rawt wa ai lam ni gaw anhte a matu hpa majaw manu dan ai kun?
9 Yesu masha ni hpe jahkrung ya ai gaw, shi a atsam hte kun? N re. Yesu gaw, Lazaru hpe n jahkrung ya shi yang, Yehowa hpang akyu hpyi ai. Yehowa gaw, Lazaru hpe jahkrung ya lu ai atsam Yesu hpe jaw ai. (Yawhan 11:41, 42 hpe hti u.) Chyum Laika hta kaga hkrung rawt wa ai ni a lam mung tsun da ai. Ga shadawn, asak 12 ning ma grai machyi taw ai shaloi shi kawa Ya-iru gaw, grai myit kahtet let ma hpe shamai ya na matu, Yesu hpe hpyi shawn ai. Dai ma gaw, shi a kasha shingtai re. Shi gaw, Yesu hte ga shaga nga ai shaloi, masha ni gaw sa nna, “na a shayi sha si mat sai; dai sara hpe hpa rai naw shatsang nga n ta?” nga nna tsun ai. Raitim, Yesu gaw Ya-iru hpe “hkum hkrit et; kam sham ai myit sha rawng u, shaloi shi mai na ra ai” nga nna tsun ai. Dai hpang Yesu gaw, Ya-iru hte rau shi nta de sa ai. Shanhte nta shawng de du jang, masha ni hkrap nga ai hpe Yesu mu ai. Yesu gaw, shanhte hpe “hkum hkrap myit, shi si ai n rai, yup pyaw nga ai” ngu tsun ai. Shi a kanu yan kawa gaw, Yesu tsun ai ga hpe mau nga ai. Yesu gaw, masha yawng hpe pru shangun nna, dai ma a kanu yan kawa hte dai ma taw nga ai gawk de shang mat ai. Yesu gaw, dai ma a lata hpe yat sha jum nna, “ma e, rawt u!” ngu tsun ai. Dai ma kalang ta rawt hkawm ai hpe mu ai kanu yan kawa gaw kade daram kabu na hpe shingran yu u. Yesu gaw shan a shayi sha hpe bai jahkrung ya ai. (Marku 5:22-24, 35-42; Luka 8:49-56) Dai shani kaw nna, shanhte a shayi sha hpe mu shagu, Yesu kaw nna Yehowa galaw ya ai lam hpe shanhte dum nga na re. *
10 Yesu jahkrung ya ai ni gaw, hpang de bai si mat ai. Raitim, dai lam ni hpe hti ai gaw akyu nga ai. Hpa majaw nga yang, anhte hpe teng man ai myit mada lam ni jaw ai majaw re. Yehowa gaw masha ni hpe bai jahkrung ya mayu nna galaw mung galaw ya na re.
HKRUNG RAWT WA AI LAM NI KAW NNA ANHTE SHARIN LA LU AI LAM
11. Lazaru hte seng nna Hpaji Ningli 9:5 gaw anhte hpe hpa sharin ya a ta?
11 “Si mat ai ni chyawm gaw hpa n chye ma ai” nga nna Chyum Laika hta asan sha tsun da ai. Dai gaw Lazaru hta teng nga ai. (Hpaji Ningli 9:5) Yesu tsun ai hte maren, Lazaru gaw yup pyaw nga ai zawn rai nga ai. (Yawhan 11:11) Lazaru lup hta nga ai shaloi shi “hpa n chye” ai.
12. Lazaru hkrung rawt ai lam, teng sha byin wa ai hpe anhte gara hku chye lu a ta?
12 Lazaru hpe Yesu jahkrung ya ai shaloi masha law law mu ai. Dai mauhpa amu hpe Yesu galaw ai lam shi a hpyen ni pyi chye ai. Lazaru asak hkrung nga ai gaw hkrung rawt ai lam teng sha byin wa ai hpe sakse madun ai. (Yawhan 11:47) Masha law law Lazaru hpang sa chyai ai shaloi, Yesu gaw Karai Kasang shangun dat ai wa re ai hpe kamsham wa ma ai. Dai hpe Yesu a hpyen ni n ra ai majaw, Yesu hte Lazaru lahkawng yan hpe sat na matu hkyen ma ai.—Yawhan 11:53; 12:9-11.
13. Yehowa gaw si mat ai ni hpe jahkrung ya na lam anhte gara hku kam mai ai kun?
13 “Lup ni hta rawng nga ai ni nlang hte gaw” bai hkrung rawt wa na nga nna Yesu tsun ai. (Yawhan 5:28) Yehowa a matsing nyan hta nga ai ni yawng hkrung rawt wa na re. Yehowa gaw masha langai hpe jahkrung ya na matu, dai masha hte seng ai lam yawng hpe matsing ra ai. Shi dai hku matsing lu na kun? Ning gawn tawa hta shagan ni wan hkying hku nga ai. Dai shagan langai hpra a amying hpe Yehowa chye lu ai nga nna Chyum Laika hta tsun da ai. (Esaia 40:26 hpe hti u.) Shagan langai hpra a amying hpe pyi shi lu matsing ai rai yang, bai hkrung rawt wa na ni yawng hte seng ai lam hpe shi aloi sha lu matsing ai. Grau nna, Yehowa gaw yawng mayawng hpe hpan ai wa re majaw, masha ni hpe bai jahkrung ya lu ai atsam, shi hta nga ai hpe chye lu ai.
14, 15. Hkrung rawt ai hte seng nna Yoba a ga ni gaw anhte hpe hpa sharin ya ai kun?
14 Sadi dung ai Yoba gaw, hkrung rawt ai lam hpe kam ai. “Masha gaw si wa yang, bai hkrung rawt lu na kun?” nga nna shi san ai. Bai nna, shi gaw Yehowa hpe “nang shaga nna, ngai nang hpe htan na n ngai; na lata e galaw ai wa hpe, nang nja nhpra nga ndai” ngu tsun ai. Yehowa gaw si mat ai ni hpe shi nan bai jahkrung ya na aten hpe la nga ai lam, Yoba chye ai.—Yoba 14:13-15.
15 Bai hkrung rawt na hte seng nna, nang gara hku hkam sha ai kun? ‘Si mat sai nye a nta masha hte manang ni mung, bai hkrung rawt wa na kun?’ ngu nang myit yang myit na re. Yehowa gaw si mat ai ni hpe teng sha bai jahkrung ya mayu ai lam chye lu ai gaw, anhte hpe shalan shabran ya ai. Kadai ni hkrung rawt wa na, shanhte gara kaw nga na hte seng nna, Chyum Laika tsun ai hpe hti yu ga.
SHANHTE “SHI A NSEN NA NNA, PRU LU NA”
16. Mungkan ntsa bai hkrung rawt wa ai ni gaw, kaning re ai prat hte nga lu na kun?
16 Moi na bai hkrung rawt wa ai ni gaw mungkan ga hta nga ai shanhte a nta masha ni, manang ni hte bai hkrum lu ai. Htawm hpang hta mung dai zawn byin wa na re. Raitim, dai hta grau kaja na re. Hpa majaw kun? Bai hkrung rawt wa ai ni gaw mungkan ntsa htani htana asak hkrung lu ai ahkang nga nna, galoi mung bai si sana n re. Grau nna, ya na mungkan hte shai ai mungkan hta nga lu na re. Dai shara hta majan, tara tawt lai ai hte machyi ai lam ni nga sana n re.
17. Kadai ni hkrung rawt wa na kun?
17 Kadai ni hkrung rawt wa na kun? “Lup ni hta rawng nga ai ni nlang hte gaw shi a nsen na nna, pru lu na” ngu Yesu tsun ai. (Yawhan 5:28, 29) Shingran Laika 20:13 hta “nammukdara gaw tinang hta rawng ai, masha chyasi ni hpe bai ya wu ai; si hkrung si htan hte katsan ga mung, tinang ni hta rawng ai chyasi ni hpe bai ya mu ai” ngu tsun da ai. Wan hkying hku law ai masha ni gaw, asak bai hkrung wa na re. Kasa Pawlu mung, “ding man ai ni hte n ding n man ai ni” bai hkrung rawt wa na nga nna tsun ai. (Kasa 24:15 hpe hti u.) De a lachyum gaw hpa rai a ta?
18. Bai hkrung rawt wa na “ding man ai ni” gaw kadai ni rai a ta?
18 “Ding man ai ni” hta, Yesu mungkan ga de n sa shi yang, Yehowa hpe sadi dung wa ai mayam ni lawm ai. Noa, Abraham, Sara, Mawshe, Ruhta, Eshta ni zawn re ai ni gaw, mungkan ntsa bai hkrung rawt wa na re. Dai kaw nna nkau mi a lam hpe Hebre daw kaba 11 hta nang hti mai ai. Anhte a prat hta si mat ai Yehowa a sadi dung ai mayam ni gaw gara hku ta? Shanhte mung “ding man ai ni” re majaw, bai hkrung rawt wa na re.
19. “N ding n man ai ni” gaw kadai ni rai a ta? Yehowa gaw shanhte hpe hpa ahkang jaw na kun?
19 “N ding n man ai ni” hta, Yehowa a lam chye na ahkang n lu mat ai, wan hkying hku law ai masha ni lawm ai. Shanhte si mat tim, Yehowa shanhte hpe n malap ai majaw asak bai hkrung hkra galaw ya na re. Shi a lam sharin na hte nawku na ahkang shanhte lu na re.
20. Masha yawng hpa majaw bai n hkrung rawt ai kun?
20 Dai lachyum gaw, si mat ai ni yawng bai hkrung rawt wa na ngu tsun mayu ai kun? N re. Masha nkau mi gaw asak bai hkrung na n re ngu Yesu tsun ai. Gehenna kaw nga ai ni gaw bai hkrung rawt na n re nga nna Yesu tsun ai. Jinghpaw Chyum Laika hta Gehenna hpe “ngarai” nga nna ga gale da ai. (Luke 12:5) Masha langai bai hkrung rawt na, n rawt na hpe kadai dawdan ai kun? Yehowa gaw Tara Agyi daju raitim Yesu hpe “hkrung ai ni hte si sai ni a tara agyi tai na” ahkang jaw da ai. (Kasa 10:42) N hkru ai ni hte n kam galai shai ai ni hku nna tara jeyang hkrum yang bai hkrung rawt sana n re.—Jahtum Matsing 18 hpe yu u.
LAMU DE HKRUNG RAWT AI LAM
21, 22. (a) Sumsing lamu de hkrung rawt ai gaw hpa lachyum rai a ta? (b) Shawng ning nan sumsing lamu de hkrung rawt wa ai gaw kadai rai a ta?
21 Masha nkau mi lamu de hkrung rawt na lam mung, Chyum Laika hta tsun da ai. Masha langai gaw lamu de hkrung rawt yang, shinggyim hkum hkrang, shinggyim asak hte hkrung rawt na n re. Shi gaw wenyi hkum hte hkrung rawt na re.
22 Yesu gaw lamu de shawng ning nan hkrung rawt ai wa re. (Yawhan 3:13) Yesu sat hkrum nna masum ya na ai hpang, Yehowa shi hpe jahkrung ya ai. (Shakawn 16:10; Kasa 13:34, 35) Yesu gaw shinggyim hkum hkrang hte bai hkrung rawt ai n re. Yesu gaw, “hkum tsawp nan si mat ti mung, dai wenyi hta a hkrung nga ai” ngu, kasa Petru sang lang dan ai. (1 Petru 3:18) Hpung atsam nga ai wenyi hkum hte Yesu hkrung rawt wa ai. (1 Korinhtu 15:3-6) Chyum Laika hta dai zawn hkrung rawt wa na masha ni naw nga na lam tsun da ai.
23, 24. Yesu tsun ai “sagu hpung kaji” gaw kadai ni rai nna dai hta marai kade lawm ai kun?
23 Yesu n si shi yang shi a sadi dung ai sape ni hpe “nanhte a matu nga shara lajang na she, ngai wa na” nga nna tsun da ai. (Yawhan 14:2) Dai gaw Yesu hpe kamsham ai ni kaw nna nkau mi gaw, shi hte rau sumsing lamu hta nga na matu, hkrung rawt wa na ngu ai lachyum re. Marai kade rai kun? “Sagu hpung kaji” nga nna Yesu tsun da ai majaw, masha n law na re. (Luka 12:32) Kasa Yawhan gaw Yesu hpe mu ai shaloi, “Ziun bum ntsa [sumsing lamu] e . . . sen mi mun mali e hkying mali mung, shi hte rau tsap nga” ai ngu tup hkrak tsun da ai.—Shingran 14:1.
24 Galoi aten hta Hkristan 144,000 gaw hkrung rawt na kun? Sumsing lamu hta Hkristu uphkang ai hpang she byin na lam Chyum Laika hta tsun da ai. (1 Korinhtu 15:23) Ya, anhte asak hkrung nga ai aten gaw Yesu uphkang ai aten rai nna 144,000 kaw nna law malawng gaw, lamu de hkrung rawt mat sai. Dai hta na nkau mi gaw mungkan ntsa hta naw nga nna, ya aten hta si mat yang kalang ta lamu de hkrung rawt mat na re. Raitim, htawm hpang hta masha law malawng gaw, mungkan Hparadisu hta asak hkrung na matu hkrung rawt wa na re.
25. Hpang na daw hta anhte hpa lam hkaja lu na kun?
25 Kade nna yang Yehowa gaw masha ni hpe si ai kaw nna shalawt ya na. Si hkrung si htan mung n nga na sai. (Esaia 25:8 hpe hti u.) Lamu de lung ai ni gaw dai hta hpa galaw na kun? Shanhte gaw Yesu hte rau Mungdan asuya hku nna uphkang na ngu Chyum Laika hta tsun da ai. Hpang na daw hta dai asuya hte seng ai lam grau chye lu na re.
^ စာပိုဒ်၊ 9 Chyum Laika hta maigan masha, Israela masha, num, la, asak kaji, kaba hpe jahkrung ya ai lam lawm ai. Dai lam ni hpe 1 Hkawhkam 17:17-24; 2 Hkawhkam 4:32-37; 13:20, 21; Mahte 28:5-7; Luka 7:11-17; 8:40-56; Kasa 9:36-42; 20:7-12 ni hta hti mai ai.